url: =April 21, 2018 Tan 9 Sangnaupang khat ii Nasepna ~ MUC\nApril 21, 2018 Tan 9 Sangnaupang khat ii Nasepna\nAdmin 11:22:00 PM Articles, MISSION NEWS\nTan 9 Sangnaupang khat ii Nasepna\nKamlitha Bulles, 62\nHarold Bulles, 60\nKamlitha in Adventist cih min a zak masak penna in kum 10 a pha sangkah tapa tung pan a zak masak pen hi. A tapa in Marshall Tuikulh a om Adventist sangah sangkah hi. Kamlitha in ta 8 nei nupi khat hi. Sunday nusia nuam lo hi. A tapa in a hilh thu-te lamdangsa ahih hangin a Sunday siantho-sak nusiat ding ngaihsun lo hi. Saturday ni-a Pasian biak pen khialhna hi, hih bang upna ka zui kei ding hi, ci hi. A tapa Fredick in, Lai Siangtho sim in. Ka gen thute thuman ahihna na mu ding hi, ci-in a nu kiangah gen hi.\nKamlitha in a tate pil ding a deihna tawh Seventh day Sangah a kahsak hi-in, tua banah hih sang ah mangpau kihilh ahih manin Adventist sangah a tate a sangkahsak khial kisa lo hi. Hih sangah gamdang pan missionary laihilh pawl khat om uh hi.\nFredrick in Lai Siangtho a theih sunsunte mite hawmsawn hi. Matt. 6: 33, Pasian gam le ama dikna zong masa un. Tua hi leh tua nate khempeuh hong pia thuah ding hi, cih pen lotngah hi. Ellen G. White kamsangnu zong um mahmah hi. Bang hangin mi tampi in Ellen G. White langpan uh hi ding hiam? Ama laigelhte in Lai Siangtho hong theisak hi, ci-in pulaak hi.\nKamlitha in a tapa Fredrick pulaak Lai Siangtho sung thute a zak ciangin lamdangsa mah mah hi. A tapa in Adventist biakinn ah kikhawm ding a zot ciangin a nu in nial den hi. Ahi zongin a tapa Fredrick in SDA sungah tui kiphum ding a khentat ciangin a nu in zong nialsam lo hi.\nKamlitha in Pasian kiangah, biakna man, pawlpi man a om leh hong hilh in, ci-in thungen hi. Tua leh hun khat guahzu lo, kial hong tung hi. Ebeye tuikulh ah mi 12000 val bang teng hi. Gambup mi phazah lak pan a lang phial bang pen khangno 18 nuaisiah vive hi ding hi. Gambup mi a lang in sehnel gamah teng uh hi. Kamlitha in nisim in US galkapte kiang pan tui va tawi hi. Tua bangin tui-tawi dingin kigual in a om laitak, Kamlitha in Andrea tawh hong kimu kha uh hi. Amah pen Britain gam pan hi-in a sangkah zo nai lo, Pasian nasem laihilh khangno khat hi. A nih un hong kiho ho uh a, a ni thum ni ciangin Andrea in Lai Siangtho sinkhawm ding Kamlitha hong zawn hi. Tua bangin kaal khat sung Lai Siangtho hong sinkhawm uh hi.\nPasian in Kamlitha lungsim lawng ahih manin amah zong tui kiphum ding hong khentat hi. Ka tapa in Adventist biakinn ah kikhawm ding hong zawn den hi ven, kikhawm ding ka nial kha den hi, ci-in Kamlitha in pulaak hi.\nA nu kituiphum manin Fredrick zong nuam mahmah hi. Kamlitha in pawlpi ah siate a huh dingin hong kipia khia hi. A pasal aa ding zong thungetsak hi. A pasal Harold aa ding thungen den hi. Tua bangin a thunget kum 2 khit ciangin ni khat a pasal in a nasepna panin zukhamsa-in inn hong ciah hi. A pasal pen zuhai, za hai mahmah khat hi. A pasal in Lai Siangtho sin ding thukim ahih manin Adventist pastor khat tawh Lai Siangtho sinna hong nei uh hi. Tua bangin Lai Siangtho sinna a neih khitteh a pasal Harold in zong kituiphum ding hong khentat hi.\nTu-in a pasal in kum 60 val khin hi. US galkap zumpi khatah nasem hi. Tua banah Ebeye Adventist pawlpi ah upa khatin kiseh hi. Hih Ebeye Adventist pawlpi in biakinn nei zo nai lo hi. Kamlitha in kum 52 bang val khin a, Marshall Tuikulh Adventist sangah laihilh hi. A veng a pam kaikhawmin Lai Siangtho sinna nei zelzel hi. Tua bang nasepna panin mi 5 in kituiphum khin uh hi.\nTu-in Kamlitha in Maloelap tuikulh ah nasem dingin khentat hi. Hih tuikulh neu ah mi 150 khawng bek teng uh a, SDA om nai lo hi. Kamlitha le a pasal nasepna tungtawnin thu-um mi hong kibehlap hi. Ebeye tuikulh ah SDA sanginn om nai lo a, Kamlitha le a pasal in SDA hong suah uh kipan amau hanciamna tawh tu-in Ebeye tuikulh ah SDA sang hong om thei hi.\nLeitungbup Sabbath 13 na sumpi in hih Ebeye tuikulh a SDA sang ah kipuak ding hi. MUC in Mayaan, Kachin ah kipuak ding hi.


timestamp: atn

url: =May 7 | Nungta dingin sihna ~ MUC\nMay 7 | Nungta dingin sihna\nAdmin 4:49:00 PM Articles, MISSION NEWS\nDavid Diogo de Victoria, 29\nKhangno khat ka hi a, lawm 13 ka nei hi. Hih ka lawmte pen kanza tepin guihtheih khamtheih zangin nitum uh hi. Ken a van lei-in midang ka zuaksawnsak hi. Ka lawmte pai-na munah ka zui a, amau zat khamtheih tuamtuamte ka zang kei hi. Tua hi-in ka lawmte sangin mi hoih zaw khatin ka kingaihsun hi.\nKa makaipa tawh ka kitawng thei zel uh hi. “ Za na tep nop kei leh ko tawh kikhawl thei lo ding hong ci hi; hong sat gawp ding hi ung, ci-in zatep dingin hong sawl hi. Zatep loh theih loh khatin ka ngaihsun hi. Marijuana ka zata kipan siatna sung ka tung hi, cih ka thei hi. Guih theih khamtheih a zuak bek hi nawn lo-in, guktakna tawh ka nungta hi. Guk theih guk mawh ka guta hi. Mawtaw gu-in inn buluh ka kipan hi.\nAngola khuapi Luanda sungah mun tuam khat ka nei uh a, palikte in mat dingin hong zongzong uh hi. Hun tomno sungin palikte in ka lawmte 12 kaplum mawk uh hi. Kei bel ka suakta thei bilbel hi. Ka lawmte uh a sih hangin ka lungkia kei a, kipawlpih dang khat ka kipan thak uh hi. Hih munah kei pen a makai ka hi hi. Siatna, gitlohna namkim ka sem uh hi. Palikte in migilo 180 bang kaplum hi, cih zong ka thei hi.40 vei val bangin kolbulh ka thuak hi. Thukhen zumah thum vei bang thusitna ka thuak hi.\nThum vei ka thongkiatna-ah thonginn sung panin Seventh- day Adventist Pawlpi cih ka za hi. Hih pawlpi ka zak masak penna hi. SDA pawlpi mite in manmanin hong pai uh a, Lai Siangtho thusinna hong neihpih uh hi. Thongkiatna pan ka suahtak khit ciangin ka nuneute khat innah ka om hi. Ka kikholhpihte tawh kizom kik ding ka ngaihsun hi.\nGas station khat buluhin ka om laitakun tua muna nasemte khat ka that kha uh hi. Palikte in ka omna inn ah hong pai uh a, that dingin hong pai uh hi. Ahi zongin hong that kha lo-in ka suakta thei hi. Palikte hong pai laitakin ihmu-in ka om a, hong mu kha lo uh hi. Ka nu neu leh lau cihtak mahin lau hi. A inn panin mundang khatah kihemkhia dingin hong gen hi. Kei zong ama inn panin kihemkhia-in ka pa inn nuai mun khatah ka om hi. Ka nu in ka lawmte hong pai khak ding lau ahih manin innah om dingin hong deih nawn lo hi. Dawi nasem thei mi khat kiangah pai dingin hong gen hi.\nTawlkhat sung bel tua dawi nasempa in hong khel thei ding tawh kibang hi. Kha li sung guihtheih khamtheih zang lo-in ka om thei hi. Ka innkuanpihte lungdam mahmah uh hi. Ahi zongin a kha ngana ciangin ka nunluite ka zui kik hi. Nidang hunlaite sangin tu-in siatna sungah nuam ka sa semsem hi. Ka nuntakna in lamet nei lo khat hong suak hi, cih ka thei hi. Tua leh Pimp min nei khat tawh ka kimu hi. A pumpi tungah tattoo ding takin kisuai ka mu hi. Amin le a meel puakzia pen kei bang mahin migilo khat hi ding hi, ci-in ka ngaihsun hi. Ahi zongin amah bel tua bangin mi gilo hi lo hi. Amah pen Seventh-day Adventist thu-um mi khat hi. Ni khat Pimp in Romans 8:14 hong lak hi. “Kha Siangtho in mi tampi makaihin amaute in Pasian tate cihna a ngah uh hi. Hih thute ka zak ciangin ka lungsim ah Pasian ta khat ka hi, cih hong lutin nuamna tawh ka kidim hi. Pasian in kei ading bang geelna nei hiam, cih ka thei kei hi.\nPimp tawh Lai Siangtho thusinna ka nei khawm uh hi. Tua bangin thusinna ka neihna uh panin Pasian hong itna tampi ka theihbeh toto hi. “ Pasian in leitung mite a hong itna lian mahmahin Amah a um mite in kisia lo-in tawntung nunna a ngah nadingun a tapa a hong pia hi” (John 3:16). Ka nunzia hong kikhel ka thei hi. Sihnopna lungsim cihte ka nei nawn kei hi. Nunlui gamtatnate nusia-in Jesuh sungah nunna thak ka lunggulh ta hi. Ka lungsim Amah ka ap a, 2013 kumin SDA pawlpi-ah ka kituiphum hi. Tu-in Pasian min ka phat hi. Pastor sem dingin Mozambique Adventist University ah Lai Siangtho thu sinin ka om hi. Ka innkuanpihte, ka behte le ka veng ka paamin SDA ka suah deih lo uh a, hong langpan mahmah uh hi. Ka nuntakna- ah a thupi pen in Jesuh adingin nungtak ding simloh a thupi zaw dang ka thei kei hi. Ka nuntakna in Ama hong leisa hi-in Ama ading bekin ka nungta nuam hi.\nTu quarter Sabbath 13na sumpi in Mozambique Adventist University ah kipuak ding hi. Hih sangah Lai Siangtho thusin sangnaupang tampi om uh hi. Laisinna sanginn khan lam nading le lai sinna van tuamtuamte lei nadingin kizang ding hi.


url: =2014-06-22 ~ TBC-Y\nLUNGLUT-HUAI SAK IN\nPosted on Saturday, June 28, 2014by Siam Kim\nA pualam mite tungah a kilawm a kituakin gamta un la, hunhoih na ngah khempeuh uh na valkhongsak ngei kei un.—Kolose 4:5\n Job 11-13\nn Sawltak 9:1-21\nTangthu khat ah, pasalno khat a kivakna dingin meileng tungah apple va zuak hi. A pai kawm-kawm-in “Apple na duh uh hiam? Apple hong leisak vo” ci hi. Ahi zongin ni thapaisung a zuak hang, a ip sungah apple dimtakin omlai-a, sum zong peek khat zong ngahlo hi.\nTua bang amu papi khat, om theilo ahih manin tua naupangpa tungah apple pum khat ngen hi. Tua ciangin meileng mailam khan ah va pai-in, a dial tawh a nulsiang sitset khit ciang, mipi lam-ah tua appel ne kawmsa-in hong paiphei hi. A limdan le a limcit-zia zong gen hi. Tua bangin naupangpa in a hih ding sawl hi. Tua bang ahih takpi ciangin, apple khempeuh khawng khin hi. Bang kilamdang hiam? Sun tawntung apple lei nuamlote in hong leinuam panpan uh hi.\nJesuh Khris thu i gen ciang a limna i lahkhiat theih ding kisam ahihna hong phawksak hi. I nuntakna ah tua Jesuh in bang hong hihsak hiam, cih i lahkhiat theih ding kisam hi. Paul in, “Midangte’ muhna ah, amaute na zawh zawh nading-un pilvang un” (Kol. 4:5) ci hi. Midangte hehpih-in, itna le lainatna i neih ciang, amu mite in a hang kan ding uha, Pasian’ itna i genkhia thei pan ding hi. – Dave Branon\nTopa, gupkhiatna hong vaihawmsak lungdam lua hi ung.\nTua thu mite in a san theih nading\na lunglut-huai itna vangliatnate ka nuntakna ah hong palhkhia sak ta in.\nA kikheel nuntakna in eite hong bawlpha Pasian a kimuh nading limpha ahi hi.\nPosted on Friday, June 27, 2014by Siam Kim\nTanglai Greek mi Hippocrates pen zatui lam pilna a mukhia pa ahi hi. Amah in zatui a kibawl ciang zuih ding thukhun nei-a tua thukhunte pen tuni dongin kizangin “Hippocratic Oath” kici hi. Ama thukhun teng lak panin a thu bulpi in “Mite na dawm in” cih ahi hi. Zato lam pilna neite in cina nu/pa’ phattuam nading a ngaihsut ding thupi pen hi.\nI nisim nuntakna ah zong tua thukhun in phawksak nop hong nei hi. Thuciam Thak sungah nun neem takin nuntak ding hong hilh hi. Pasian’ thukham tawh i kitehkaak ciangin, Paul in “Itna i neih ciangin thukham buppi a zui khinta ihi hi” (Rom 13:10) ci hi.\nNisim-in Jesuh’ nung i zuihna ah, midangte’ nuntakna a khoih khial khalo dingin kidop den ding ahi hi. Tua bang i tuahkhak ciangin zong, ei le ei kidongin, “Hih in Khris hong hilh thu mah ahi diam? Ahih keileh kei le kei a kihehpih bek ka hiam?” citek ni. Liamma tawh a kidim leitungah Khris’ itna hangin damna a piazo dingte i hihi. – Dennis Fisher\nTopa, kei’ deihna le kisapna bekbek tawh\nka buaikha lua hiam, hong theisak in.\nMidangte zong a it thei dingin nong gen hi.\nMidangte ka donzawh nadingin\nnang’ nung hong zui siamsak in.\nMidangte’ vangik i va dawn siam ciangin, ei’ vangik kiphawk nawnlo hi.\nPosted on Thursday, June 26, 2014by Siam Kim\nTopa pen i bukna hi-a, hong huh pahpah pa zong ahi hi.\n– Late 46:1\n Sawltak 8:1-25\nKa theih ngei lawm khat in England kumpinu’ gam Balmoral a kicihna munah sabeng hi. Lamkal ah a khe hek ahih manin lampai thei nawnlo-a, a lawmte in mun khat ah koih-in tua mun pan a na ngak dingin gen hi.\nTua mun ah a tut laitak mawtaw khat hong pai a, a gei-ah khawl hi. Mawtaw hawl nupinu in, tua pa hopih hi. Lawmte hong tun dong a ngak ding ka hi, ci-in dawng hi. Tua nupinu in, “Hong tuang in; na omna mun ah hong puak ning” ci-in gen hi. Tua ciangin mawtaw tung a va tuan phei leh, Elizabeth Kumpinu ahih lam thei hi.\nEite zong tua sangin a lamdangzaw huhna a ngah i hihlam kiphawk ni. Van le lei a bawl Pasian leitungah hong pai-in, i haksatnate hong mu-in a huh dingin hong pai hi. Late laphuakpa in, “Topa pen... haksat hun lai-in hong huh pahpah Pa ahi hi” (Late 46:1) ci hi. Topa in i thuak zawh nading hehpihna hong guan hi. A kammal tawh hong cingin, thu hong nget pih ding lawm le gual hong pia-a, i kha nuntakna a picin theih nadingin kimuanna lungsim hong pia hi.\nCimawh lamsam-in na om hun ciang, hong huh ding Topa zong in. – Joe Stowell\nTopa, huhna le panpihna ka kisap laitak\nnang nong nai om na hih manin ka lungdam hi.\nNang tungah hong kinga-in, kote inn lam ah\nhong kha ding na itna bek hong zong thei sak in.\nLungdam in! Hong huh ding Kumpipa hong paita hi!\nPosted on Wednesday, June 25, 2014by Siam Kim\nA BAWLPA IN PUAHPHA KIK\nPosted on Monday, June 23, 2014by Siam Kim\nNgeina thak tawh kituakin gamta un. Eite a hong piangsak Pasian a kicing takin i theih semsemna dingin amah a sun dingin a hong thakbawl tawntung ahi hi.— Kolose 3:10\nKum tampi lai peka kilam inn le munte khuahun hangin hong siasia ta hi. A ngeina banga kepzawh nading a kihanciam laitak, pawl khatte pen a ngei bangin koih ding a hamsat hun zong om thei hi.\nPaul in Kolose Pawlpite tungah, leitung nate tawh kipuahpha kik theilo thu na gen hi. Pasian’ mite kipuah phatna ahi hi. Paul in “Ngeina lui leh gamtatna lui khempeuh a beisak khin na hihna uh kithei-in, ngeina thak tawh kituakin gamta un. Eite a hong piangsak Pasian a kicing takin i theih semsem nadingin amah a sun dingin a hong thakbawl tawntung ahi hi” (Col. 3:9-10). Hong bawlpa in hong sihsan nailo hi. Zong si ngeilo ding hi. Jesuh Khris hangin kha lamah nuntakna a thak suak dingin hong bawlpa ahi hi. Ama’ hong maisakna in i nuntakna vaang hong liansak a, zat nuam dingin hong bawl hi.\nI nuntakna a bulpi pen khutsiampa Topa’ vaihawmna ah om ahih manin, eite a hi ding bangin hong bawl thei hi. Bangzah takin mawhna niin i baang phial zongin, nuntakna thak le bawlphat kikna hong pia nuam hi. A bawlpa pen si ngeilo-in nungta tawntung ahih manin, eite sungah na hong semsem lai hi. – David McCasland\nVantung Kumpipa phat in,\nAma’ khephung ah va bok in;\nNang hong huh, damsak, nuntakna hong pia,\nAmah phatna la aw gingsak in. – Lyte\nJesuh in lemphat kik nasep nakpi takin sem hi.\nKA PA’N JESUH AMUH NI\nPosted on Sunday, June 22, 2014by Siam Kim\n1 Timoti 1:15-17\nA mawhneipha bel ka hihna thu hang mahin, nidang ciang-in amah umin nun-tak tawntungna a ngahding mite’ etteh theihdingin Khris Jesuh in a lungduai-na cingtakin kei tungah hong lah-theihna dingin Pasian in kei a hong hehpih ahi hi.- 1 Timoti 1:16\nKa pu, ka pate unau pen mi lungkhauh hi uha, upna thu tawh kisai a kigen ciangin za nuamlo phadiak uh hi. Ka pa in cancer tawh lupmun tungah zawmcip-in a om laitak, Jesuh’ itna thu a gen dingin ka lungsim sungah hong phul hi. Amah’n hong a tawpna ciangin hong genkhiat thu khat pen, “Ka theih ding a kilawm thei taktak ta ing” hong ci hi.\nAmah tawh Pasian’ thu genkhop ding hun ka ngah nawnloh hangin a ut huna a sim theih ding ci-in Pasian’ itna a kigelh laidal khat ka pia hi. Thu zong ka ngetsak hi. Ka lawm khat in Jesuh amuh dong a nuntak nading thungetna tawh hong huh hi.\nNitak khat ka pa in hong nusiata ci-in phone hong kiset hi. Vanleng tualah ka sanggampa in hong dawn kawmin, “I pa’n Jesuh kiangah mawhmaina a ngetlam, nang hong theisak nuam hiven” ci-in hong gen hi. “Bang hunin maw?” ka cih leh, “Hong nusiat ni ding zingsang-in” hong ci hi. Pasian in eite tungah a hehpihna hong lah mah bangin ama tungah zong lak hi (1 Tim. 1:16).\nKhat veivei lungdamna thu i gena, khat veivei ei’ thu zong i gen hun om hi. Khat vei leuleu ciangin nuntakna tawh i lak a, thungetna tawh ma i pang den hi. Hotkhiatna cih pen Pasian’ nasepna hi-a, ei’ sepsak theih hilo hi. Pasian pen itna tawh a kidim Pasian ahih manin i thungetna hong kidawng kei zongin, Amah i muang veve hi. – Randy Kilgore\nDamtak le nemtak Jesuh’n hong sam –\nNang le kei hong sam hi;\nJesuh in hong ngak lai gige –\nNang le kei hong en gige – Thompson\nEi’n i tuh a, tui buakin, Pasian bek in khangsak thei hi.


url: =Khami Taktak ~ GS Pau :: ZOMI DAILY\nKhami Taktak ~ GS Pau\nposted on 1 May 2015 at 6:26 pm Lomkholna: Article, Biakna, GSPau\nMahatma Gandhi in Jesu pen thupi sa lua ahih manin, “Jesu a sun linlian Tapidaw khat ka muh nini in kei zong Tapidaw suak ning”, ci hi. “India gam sungah Tapidaw a khan theih nading in bang teng kisam na sa hiam? ci in Mahatma Gandhi kidong a, aman, “Jesu hong sun unla, Jesu dan in na thugen uh leh na gamtatna uh hong kituaksak un. Na upna uh thu dangdang tawh helzau gawp kei,” ci in dawng hi.\nLeitungah tatdan nam 4 om hi. A sia khat a sia mah tawh thukkikna pen ganhing tatdan hi. A pha khat a pha mah tawh thukkikna pen mihing tatdan hi. A pha khat a sia tawh thukkina pen Setan tatdan hi a, a sia khat pen a pha tawh thukkikna pen Jesu’ tatdan hi. Khami taktakte’ tatdan zong kici thei hi.\nMi si hong om ciangin ei’ sih lai in hong gal uh leh en zong gal, hong gal kei uh leh gal lo. Amau’ hong galna zahzah tawh galna pen Jesu’ tatdan ahih kei leh Khamite’ tatdan hilo hi.\nJesu pen kiniamkhiat hi. Mawhna maisak den a, mawhna tawh kizui in kuamah thukkik ngei lo hi. Thuman lopi in a kimawhsak hangin dawng kik se loin thuak ngiungeu lel hi. A kibawlsiat hangin zong thukkik se lo a, amah a bawlsiate’ ading thu ngetsakzaw hi. Thukkik nuam hi leh Vantungmi a deihzah sam thei lua hi. Ahi zongin sam se loin na thuak lel hi. Ei Tapidawten I etteh ding pen Jesu hi a, Jesu danin I nuntak ding ahi hi.\nBilly Graham in, “Pianthakna I cih in tawmvei sung kikhel pakna hilo a, ni khat khit ni khat Jesu Khris sut semsemna hi,” ci hi. Khami hihna pen kamtuam pauna, biakinn sungah lamna leh dianna cih ciang bek na hilo hi.\nKhami hihna taktak in Jesu’ lim sutna ahi hi. Jesu dan mah in kiniamkhiatna, midangte’ mawhna maisakna leh leitung nate lunggulh lohna cihte pen Khami taktak hihna kilatkhiatna ahi hi.\nMi tampi pen a khami taktak cih sangin miten “Khami” a cih ding ki-utzaw thei hi. Khami a kici tampi in kiniamkhiatna pen guallelhna danin ngaihsun ahih manin kiniamkhiat nuam lo uh hi. Midangte’ mawhna zong maisak zolo uh hi. Ahi pen ahi bang, upadi bangbang ci lanlan uh hi. Jesu in tua dan ci ngei lo hi. A khami tata a thuduhpen, zumkong mangkong a tung munpen khawng kihi thei hi. Leitung nate buaipih in gamh peuh I kituh thei lai hi. Hihte pen I khami taktak lohna kilatkhiatna hi gige hi.\nPasian’ nasem tampi in zong Jesu kisun lo hi. I thugente hoih thei mahmah napi, ei mahmah in kizui lo pah malam hi. Pulpit tungah vantungmi kibang liang napi, a pualam I tun teh dawi peuh tawh I kibang phial thei hi. Pulpit tunga I thugente leh I nuntakzia kilehbulh thei hi. Tua hangin miten Jesu mu thei lo uh hi.\nKorea gamah Pasian a um, a khami mahmah mihau nupa khat om hi. Nikhat, a tapa neihsun uh migilo khat in thahsak laizang hi. Amau nupa zong dah lua uh ahih manin teek lawh phial uh hi. Nikhat, “I sih khit ciangin I gamhte kua luahsak ding I hiam?”, ci in kidong uh hi. A tawpna ah, “I tapa hong thahsakpa I gamh luahsak ni,” ci in thukim uh a, tua mithatpa tawh zong thukimna lai bawl uh hi. Hih thupiang pen Korea gam sung tengah kizel a, hih thu in mite’ lungsim vut mahmah hi. Hih thupiang a za tampi in pianthak lawh uh hi. Thuhilhna tuamtuam sangin hih thu hangin a piangthak tammahmah kici hi.\nGSPau’ gelh aki tomlak ahi hi\nPrevious: Zang khial kha ken\nNext: I tanh Khasiangtho ahl khanin hong makaihna zui-in Pasian tawh kizopna hoih/hoihlo ki nei!\nUS Colorado State Motorcycle Show ah mi 1 si, 6 liampha mahmah\nTawhtang akizanglo “keyless car” te gukbaih mahmahzaw kici


url: =Ngeina leh Christian Upna (5) ~ Rev. Fr. Damian Dal :: ZOMI DAILY\nposted on 28 June 2015 at 8:38 pm Lomkholna: Article, Biakna, DamianDal\nUpna picing i neihtheih nadingin Ngeina thu theih loh phamawh hiam cih thuzong angaihsut huai thu ahihi. Ngeina thu theilo in, Christian upna picing kinei theilo dinghiam? Upna in vantungam hongtun thu hi a, Ngeina in vantunggam thutawh bangkisai zenzen hiam cihnophuai hi. Tua bang aci mitampi zong na om takpi hi. Ngeina thu theilo in, Christian upna kinei thei lo cihna hi lo a, ngeina thu theihna in vangam tunpih hi zong i ci hetkei hi. Ahizong in, bangbiakna bangbiakna hi te leh, minam khat ii upna leh minam khat ii ngeina akikhen ngeiloh na thu leitungpian cil pan kipan in tuni dongciang nialtheih loh aman thukhat ahih thuzong atheih huai mahmah thukhat ahihi.\nChristian upna in “lampi, thuman thutak leh nuntakna” (Jn 14: 6) ahi Topa Jesu nungzuihna ahihi. Amah in lampi ahih mahbangin ama paina lampi ipai kul hi. Amah in thuman ahih mahbangin ama gen thute tungah kiniamkhiat natawh mangin, inuntakpi kul hi. Amah in nuntakna ahih mahbangin, ama totlampi zui in, ama gen thuman nuntakna ineih leh, amah tawh tawntung nuntak angahding te ihihi. Christian upna in, mihingte nisim nuntakna ah apai nading uh lampi, apau agen, ahuam leh anuntakpi dinguh thuman ahihi.\nMinam khat ii ngeina i cih inzong, tua minam in, atot lampi, amau te adingin, thuman leh thutak te kikepcingna, leh amau te nuntakpih uh ahihi. Ahi zongin, minam khat ii ngeina sungah, ngeina gamtatna, ngeina nuntakna, ngeina kizopna, ngeina nasep na tampi te in Christian upna tawh kilehbulh omthei hi cihthu zong phawktawntung ding khat ahihi. Ngeina khat ii sungah Pasian thutawh akituak lo, akilehbulh thu tampi na om thei tawntung hi.\nBanghanghiam cihleh, khanglui pupa te hunlai in, amau te in amau te upna leh amau te ngeina pumkhat nasuaksak in, amau te nisim gamtatna ah nanuntakpih uh ahih man ahihi. Hih thu hangin, Christian te in, pupa pan a i luahsuk, i ngahsuk ngeina te i kep, i puah na te ah, ngeina ii khiatna theihloh aphamawh thu ahihi. Ngeina sungah thu le la, gamtatna pawlkhat te in pupa huna dawibiakna ngeina tawh nakizom hi. Hih thuhangin, ngeina pen Christian upna tawh ihsianthosak ding hi a, Christian upna hangin ngeina susia in paaikhia ding cihthu hilo hi.\nChristian upna in ngeina puahin, siangthosakding a, khangcingsak in, tua ngeina neite ading leitungthu vantungthu te ah, amau te ading lampi, thuman leh nuntakna asuak ngeina asuaksak ding ahihi. Tua in, ‘vantungah nadeihna akicin mahbangin hihlei tungah zong kicingta hen” (Mt 6: 10) cih Topa honghilh thungetna ii khiatna zong ahihi. Mipawlkhat te in ngeina pen akipuah theilo, akizem thei lo, akisuthei nawnlo, pupa te piakbanglian, sepbanglian, genbanglian in kepcingdingin ngaihsun thei uhhi.\nNgeina in akipuahtheih kei a, aki zemtheih kei a, akibeplap theih kei leh tua ngeina pen asi ngeina ahihi. Asi ngeina cihciangin, pupa te hunlai bek a akizangthei, amau hunlai bektawh akituak amau te nuntakzia bek tawh akizom ngeina suak hi cihna hi. Ahi zongin ngeina cihciangin, ahuntawh kituak in, akipuahpha thei, aki zem thei, akhiatna leh adeihna mangsak ngeilo in, tua te ahoihzaw, asangzaw, atangzaizaw leh hun le muntawh kituak a akizangthei, akinuntakpi thei ngeina cihna ahihi.\nLaisiangtho siamte in bangna ci hiam cih leh: Pasian in minam te ii ngeina sungah ama pilna guan in, tua ngeina te sungah thuhoih thupha tampi te nungta saka, tua ngeina thuhoih te hangin, mite in Pasian atheih nading un lampi te ahonsak hi, naci uhhi. Christian upna nei mi peuhmah in, “amau te minam ngeina, amau te pau le ham, amau te silh le teen nek le dawn ngeina te akipan, amau minam tawh kizopna te khempeuh paaikhia in khuatuam gamtuam satin, paunam tuam pau in, ngeina tuam bawlin nungta thei lo uhhi.\nHih thu hangin, Christian upna nei mi in, ama minam ngeina sungah anungta agamtang khat ahih manin, ama Christian upna in, ama minam te ngeina tawh kizom den hi ci in, Pasian thulam ah mipil theologian minthang khat ahi Dr. Alexander P. Zatyrka P. SJ in nagelh hi. Rev Fr Damian Dal\nPrevious: Makai suakthei mite ~ Lian Muan Kim\nNext: Zomi Khristian Pasian Nasemte’ Khawmpi Tulsa khua ah hong tungding\nKa gam uh hong damsak in\nUSA, Tennessee Tyson Foods ah zuakding ak aki khawina ah Bird flu kimu ~ ZD\nA monu thuhilhding, innkuansung susiading in India pan US ah vadelhliang\nIraq gama Mosul khuapi ah IS te’n mi 60 that ~ Thang Khan Lian\nHoly Land ah Prigrimage ka zin na thu (April 14-24, 2016)


url: =Biakpiakna = Biaknapia ~ Lengtong Pauno :: ZOMI DAILY\nposted on 26 April 2018 at 5:47 pm Lomkholna: LengtongPauno, News, Zomi\nTuhun atamzawte’ iTapidaw nuntakziate ka khiinkhai khai teh, iBiakpiakna, iBiakpiakdante pen, Pasian in, Biakngetna in hong ciaptehsak zawkhathei dingin um mahmah ing.\nMipi’mai (or) pulpit pana hong kigenthute nangawn, ei’ phattuampih nuntakpihding sangin, zaknop isak, ilung hongdamsak, hong thangahsak thute bek azanuam, tuadan agente bek thupi asa, Kha tawh kidim’, nel mahmah, valhnop mahmah ei’ icise uhi.\nIkamin aduh, ileii in lim asak, akhum a-al anel anletuite sangin, ikamin aduhloh, ileii in lim asak hetloh anletuite peuh, ipumpi cidam nadingin na hoihzaw thei hi.\nZaknop ngaihnop isakte sang’… zaknop isak khollohte peuhin, ikha cidamsak zawthei hi.\nPiakkhiatding sangin ngahding, olnotaka angahnuamte ihizaw gige hi. Piakkhiat sepkhiat dinglam agengente sangin, lakziauding ngahziaudinglam bekbek agengente kipaakta mahmahzaw mawk hi.\nTua hi a…. Nikhat minit 5. ta beek Lai siangtho mah sim tangtangh ni. Pasian kammal tawh nungta in kalsuan’ni. Pasian kammal Lai siangtho lobuang, leitungah suan’ding muan’ding upding khatzong omlo hi. Om mahmah nawnlo hi.\nTu laitak Zomi Tapidawte’ lakah, sawltak Paul hongvak leh lovegift genloh, hun(pulpit)akipia tam? Ci gige ing 🙂\nKA NGAIHSUT KHAT LEULEU (ZANKHAWNG LEH ZINGKHAWNG)\nAbeisani pen, Zanni ici a, hong tungdingni pen, Zingni(zingciang) ici hi.\nAhihmanin, abeisahun bangtanhiam khatpen, Zankhawng icihding hi a, ongtungdinghun bangtanhiam khatzong, Zingkhawng icihding ahi hi.\nMitampi kamzat kamuh kazakte pen,hunbeisa lah, Zankhawng, hongtungdinghun lah, Zankhawng mah kici mawk hi.\n“Zankhawngciang kimukik ni” peuh kici mawk. Gtna: “Zankhawng a ka gamtat kampau danin, Zingkhawng ciang, gamta kampau nawnkei ning. Kikheel taktak taning” cihdanin zangtheileeng cih alunggulh ngeungau kahi hi.\nAthei kahikei a, aveii kahi hi.\nPrevious: Video: Ui in mawtaw hawlin vanzuakna saikhat nawkkha\nNext: Ka pasal lungkimna ~ Nupi khat


url: =Nehemiah 5 | Siantongluan.net\nNehemiah 5 |\nTu-in mi nautang numei leh pasalte in a Jew mipihte uh tungah lungkimlohna kam hong gingsak uh hi.\nMi pawlkhatte in an leina dingin a tanute uh leh a tapate uh a piakna thu hong gen uh hi.\nPawlkhatte in kial tun huhau-in an leina dingin a lote, a leenggah lote, leh a innte uh a piakna hong gen uh hi.\nPawlkhatte in kumpipa tungah siah piak dingin a lote uh leh a leenggui lote uh khamin a piakna uh hong gen uh hi.\nAmaute in, "Kote pen ka behte uh mah bangin cilesa kibang hi-in, ka naupangte uh zong amau naupangte mah bangin a hoih hinapi-in, ka tanute uh leh ka tapate uh sal suak dingin ka phum uh hi. Ka tanute uh pawlkhat zong sal suakkhin a, ka lote uh leh ka leenggui lote uh midangte-a suakkhin ahih manin amaute tatna dingin ka hih zawh uh bangmah omlo hi," hong ci uh hi.\nAmaute kikona leh hih thute ka zak ciangin ka heh mahmah hi.\nKei zong hih thu limtakin ka ngaihsun a, tua ciangin uliante leh thukhente taii-in amaute kiangah, "No leh no leiba manin salin na kila uh hi," ka ci hi. Amaute nakpi takin taii-in,\n"Minam dangte tungah sala kizuaksa i Jew mipihte ahizo zahzahin i tanhkik hi. Tua hinapi-in note in na mipihte uh na zuak uh a, tu-in amaute i tatkik ding hi zel hi," ka ci hi. Amaute pauloin om uh a, a gen ding mel uh theilo uh hi.\nTua ciangin keimah in, "Note gamtatna hoihlo hi. I gal ahi minam dangte zahkona i ngahlohna dingin i Pasian zahtakna tawh na gamtat ding uh kilawm hi.\nKei leh ka behte leh ka nasemte in zong an leh sum leitawi-in ka piakhia uh hi. Leiba manin mi kilakna phiat ni.\nTuni mahmahin a lote, a oliv lote, a innte uh leh a meetin na lak uh sum, an, leenggahzu, leh sathaute, amaute tungah pia kik un," ka ci hi.\nTua ciangin amaute in, "Hihte khempeuh ka piakik ding uh a, amaute tung panin bangmah ka kal nawn kei ding uh hi. Na gen bangin ka gamta ding uh hi," hong ci uh hi. Tua ciangin siampite ka sam a, a ciamsa bangun a gamtatna dingun siampite mai-ah kiciamna ka bawlsak hi.\nTua ciangin kei zong ka puan singin, "Hih thuciamna a tungsak lo peuhmah a inn leh a neihsa panin Pasian in singkhia ta hen. Hih bangin kisingkhia hen la, hawmsuak hen!" ka ci hi. Tua ciangin a kikhawmte khempeuh in, "Hi ta hen," ci uh a, Topa a phat uh hi. Tua hi a, a ciamsa bangun mite a gamta uh hi.\nTua thamloin, Judah gam a uk dingin hong kiseh huna kipan, Kumpi Artakzaksis kum sawmnihna pan a kum sawmthumlenihna dong, kum sawmlenih sung, kei leh ka behte in gam ukte ngah ngei ante ka ne kei uh hi.\nKeima hun ma-in a ukte in mite tungah van gikpi suan uh a, amaute tung panin nisimin an leh leenggahzu ngun shekel sawmli man a la uh hi. Amau nasemte nangawn mite tungah kiliansak lai uh hi. Ahi zongin Pasian ka zahtakna hangin tua bangin kei ka gamta kei hi.\nHih kulh cianna-ah keimahmah in zong ka sem a, kei-a dingin leitang bangmah ka la kei hi. Keima mite khempeuh nasem ding bekin tua lai-ah kisutuah uh hi.\nKiim leh pama minam dangte kiang pan hong paite banah, nisimin ka sabuai-ah an a ne, thukhente leh Jew mi a kihelin leengla za leh sawmnga bang ka nei den hi.\nNisimin innsung annektawm dinga kibawl bawngtal khat leh tuu limci guk ahi hi. Tua mah bangin ak zong kibawl a, ni sawm simin leenggahzu a um tampipi-in kihih hi. Tua zahin bei ta se leh gam ukte ngah theih ahi an leh tui ka kal kei hi; bang hang hiam cih leh mite genthei lua hi.\nPasian aw, hih mite-a dingin ka bawlna khempeuh kei-a dingin a hoih lamin hong phawk in.\nTedim Lai Siangtho / Laibu: Nehemiah 5


url: =Jesu sungah a thak in nuntakna :: ZOMI DAILY\nposted on 12 June 2016 at 8:45 am Lomkholna: Article, Biakna\nI neutung panin Sunday School ah Sia/Siamah te-in Pasian hong itna thu, a Tapa khat neihsun hong piak khiatna, Pasian tawh mawhna hangin a kikhen sa ei te hong sapkikna leh hong kilawmtak sakkikna te hong hilh uhhi. Tua hongitnate sin in theita ihih manin tun’ ei lampan thuhkikna, (our respond) Pasian in hong gen hi. A mah adingin en bang mah septheih leh sep zawh I nei kei hi. A hi zongin a mah I muan ding leh amah deihna I zuih ding hong deih a hihi.\nPasian hong piak sa thupha le gupkhiatna te tungah lumgdam kohna a piciang penpen in kisikikna leh a mah upna ahihi. MK 1:14-15 Ki sikkikna i cih ciangin a beisa i gamtatna hoihlo te khel aa, Jesu le hong gen lungdamna thu um aa zuihna a hihi.\n– Ki sikkikna leh upna pen a ton khawm den a hihi. Khat omlo in khat bek tawh picing zolo hi. I gamtatna hoih lo te bek khel aa, Jesu leh a gupkhaitna thu i up i san kei leh kicing zo tuanlo hi. Jesu um in hong kam ciam te tungah muangaa i dih pih gam i zuih gam ding kisam lai hi.\n– Jesu leh a thugen te um aa, i gam tatna sia te i ki puah phat tuan kei leh, tua zong kicing zo nai lo hi. Upna picing tatak pen limpha, gah hoih a gah ding kisam hi.\nA. KISIKKIKNA PICING (TRUE REPENTANCE)\nGreek pau in (Metanoia) hi-in, lungsim puak kheel vilvelna ahihi. Khial ing ei cia, kipulak a thum zuau na hi bek lo in ki leh vilvel na(change in direction) ahihi. Ki sikkikna tatak in I gaihsutna, I omdan, I gamtat I luhek le kam pau dan te hong puah pha in, i nun takna mahmah hong no suah sak ding ahi hi. Pasian tawh hong kigamla sak theih ding nate nunggat vingveng ding aa khensatna ahi hi. Mawhna kici a hoihlo nate pan kihei khiatna hi aa, Pasian deihna zongin’ ka zui tading hi ci aa, ki ap aa, zuih takpi na ahihi.\n– Ki sikkikna i cih ciangin, i thuakding dan kihtak man aa dahna, launa tawh gaihsut khialh khakding hilo hi. Diktanna I gah nadingin a hoihlo nate khempeuh a hoihlo in mu a, ‘bawngtu pen bawngtu’ I cihgam ding, a hoihna te lunggulhna, I hunbeisa te pammaih sakna tawh mawhna a kici limlim huatna a hihi. I bawlsa mawhna te mawh maina I get kisam hi. (1Jn 1:9)(LK 15:11-24) Jesu gumpa le Topa aa i pom aa, a hoihlo gamtatna te khel in Jesu deih lampi i tot takteh i kisikkikna a picing pan ahihi.\n– Jesu gumpa le Topa aa i pom zawh nadingin upna kip kisam hi. I up ding thu in “Jesu sungah gupkhiatna, thumaan leh Lampi om hi” cih a hihi. @Jesu mahmah i up ding kisam aa, hong thugen te leh hong kamciam te zong a gen bang in hihi cih i san ding ahihi. Tua hi aa, upna pen mimal khat ciat i nasep ahihi. Jesu i lungtang sungah hong lut nadingin, i bang kua sungah hong inntek nadingin, ‘Kong khak’ nang le kei in i hon kisam hi. (Rev 3:20) Paul bangin vangtung pan khuavakpi kapding gak niloh kisam lohi. Tu mahmah in Jesu i lungtang kongkhak gei ah ding in hong gak hi. Jesu hong lut nadingin kongkhak i hong ding ahihi. Tua kalkhat suan na in Pasian hong ciam thupha khempeuh hong luan nading ahihi. A hi zong in kongkhak honding pen ei mawhpuak ahihi.\nB. UPNA PICING\nUpna cingtak i cih ciangin Jesu hong gen te leh hong kamciam khempeuh thumaan hi ci aa san na ahihi. Mittaw sial khau meilet tawh kibang hi. A hi zongin Pasian vangliatna in ciangtan nei lo aa, septheihna vangliatna nei takpi hi cih upna ahihi. (It is not a blind leap)Mt 14:25-29 Jesu in a sap man in Peter tuitung ah pai phei giap lel hi. Topa Jesu zuau loding hi cih kiptak in umhi. Pasian kammal tetungah kiga hi. Mitampi takte in Pasian kammal tungah kiga lo in, thugen tetungah kiga uh ahih man in a upna, a san dan uh kikhel thithe thei hi. A sansa upna te nagawn uh tai san thei uh hi. I upna te hong picing aa, Jesu tawh I ki naih den nadingin hong piak sa thu te zui aa, i nuntakna te i kipuah phat ding pen Pasian deihna ahihi. (Mt 16:27, Mt 25:34-36, Mt5:16) Ei le ei hanciamna tawh kizo ding hilo hi. Mihing i hih man in (weakness) I thanem hi, a hi zongin Pasian khasiangtho in hong om pih peuh leh i zawh lohding omlo hi. (Nothing is impossible with God) Lk11:19-13)\nTua ahih man in Pasian hong kamciam te igah nadingin i mawhna te ki sikkik in kipuah pha aa, Jesu Topa deih lampi i zuih leh( Having Jesus on the throne of our life) Vangliatna, pahtawina, lungnopna leh lawhcin nate Pasian in i nun takna sungah hong pia takpi ding aa, a lamdang na lian te hong bawl ding hi.\nPrevious: Dahna Pulakna : Mangpha Pi Ciang Kho Hau\nNext: Judson’ Sawlbawk Kawlgam ah kuangkuang lai ~ Dr. Pau Khan En


url: =ZOGAM.COM - Kha Thum Sung America Ah\n1. Crusade panin Cialpi lehGupna Thugenna: Tuhun ciangin "crusade"cih kammal kizang nawn lo hi. Ahang pen hih kammal tuhun ciangin Muslimte'n zadah mahmah uh hi. Kum 1095 panin 1291 sung Khristian galkapte'n Jerusalem leh Gam Siangtho lakkik nadingin giatvei tak na do uh hi. Muslimte khut panin a kilakkik tak ciangin Jerusalem khuapi sungah sisan hawktui bangin luang hi. Hih kammal in a beisa hun a Pasian min tawh khutkhelhna leh hiamgamna hong phawksak tawntung hi. Tua hangin tuhun Khristian kipawlna in hih kammal zang nawnlo uh hi. A gentehna in Campus Crusade for Christ leh Every Home Crusade cihte'n amau pawl min uh zong khek khin uh hi. Tuhun Muslim hiamgam leh ngongtatte'n Khristiante tungah crusade hun lai nong bawlsiatna uh thukkikna ci-in galbawlin sihna tampi in na thuak uh hi.\n2. Innkuan Sung Buaina: Gamthak i tun tawh kitonin innsung buaina hong tam mahmah hi. Zogamah i om lai-in a buailo i hih loh hangin tuhun ciangin nupa kikhen, kiho nawn lo hong tam semsem hi. Gamthak ah nuntakzia na kilamdang mahmah ahih manin innsung kizopna leh nupa kikal thu zong na tuam hi. Adiak in America gam bangah pilna leh hauhna tawh nungta mite'n amau leh amau a kivak zo lo ding mi om lo ahih manin numei hi-in pasal hileh 'nang nong huh loh hangin kei kivak zo leling' cih lungsim tawh gamtang baih pahpah uh hi. Tua lungputzia in Zomi sung zong hong lawhkhin zo a, 'kilawm kei','nu leh pate zahtakna beek tawh','i tate hehpihhuai' cih nate hong tawm mahmah khin zo a, 'kei nopsakna', 'kei ut bangin ka om theih ding' cih lunggulhna in innsung leh mimal nuntakna ah mialna hong tunzo hi. Southern Baptist Theological Seminary ah Family Counseling thu tawh Ph.D. a sinlai Khamkhanchin Ngaihte kiangah America gam nupa kal buaina nang bang ci-in na mu hiam cih ka dot leh, "My feeling," "my right," and "my privacy or space" cih bang lian lua hiding hi hong ci hi. Mikangte mizia mah tawh kibangin tuhun ciangin "kei deihzia, kei duhzia" cih ahi zongin, tua bang lungsim tawh nuntakna hong lianlua mahmah khin zo, "nang deihzia, nang lunglut lam" cih tawm mahmah khin zo hi.\n3. Manna Maw Ahih Keileh Kumpi Huhna:America kumpi in refugee min tawh hong tungte huhna in food-stamp na pia hi. Tua tawh nek leh tak kicingtakin ngah uh hi. Innkuan tam leh tawm tawh kizuiin a sum tam in tawm hi. Food stamp pen ei lam thugen pawlkhat in kilungdampih lua ahih manin manna cih min kivawhsak kha hi. A khawnkhongin kingah ahih manin ei lam panin ngaihsun leng manna cih ding tawh kituak mah hi. Ahi zongin tua food stamp hong kipiakna sum pen America a teeng khinsa mite'n siah (tax) ginatakin a piak manun kumpi sum kikhol ahi hi. Tua lam panin en ding hileng mite' khua-ul suahna ne i hih lam phawkhuai mahmah kasa hi. Tua bangin kumpi tungah siahpiak ding thumantakin na pia tangtang uh a, tuate panin kumpi in mi cimawhte huhnading sum na nei hi.\n4. La Lamah Khangto Hang Ahih Hang Thu Lamah Kibah:Lasa siam leh phuak siam i minam tawh kituak in Topa Pasian in hong pia hi. Laphuak cih zong Kha Siangtho in hong piak a kiphuak leh mimal lunglutna tawh kiphuakte kibang vet lo hi. Zomi Idol 2015 Tulsa a om pen thupi mahmah a, namdangte mai-ah zumpihhuai het lo hi. La lamah thupha i ngah bangin a thu lamah khangto leng cih deihhuai kasa hi. La tawh i gennopte kigen thei ahih hangin a thu in zong ciamtehna kikupna a om kisam hi. Thu lamah i khantoh nadingin doctorate ngahte kimuh khopna bang om thei leh a thu lam zong i pibawl kisam kasa mahmah hi. Sia Tuamung in Zogam panin i mite hong pemsan leh zinkhiate a muh ciangin "Tunnu Zogam" la a phuah bangin thu lamah zong i gamsung haksatna a kipan gam thumna in tun thu bang laibu a kigelh tampi i neih hun kasa hi.\nThukhupna: Hun ka ngah ciangin gelh dinga ka hawi thulu pawlkhat penKhantohna leh kiamsukna, Pawlpi sung buaina, Khang nihna laipil, Mikangte' tung pan a hoih sin ni, leh Pasian thugen a zinte ading, cihte hi. Topa Pasian in a sim mimal kim thupha hong pia hen.


url: =Nu Piang Ngaih Don vai: Thong ah kum 30 kiden nading :: ZOMI DAILY\nNu Piang Ngaih Don vai: Thong ah kum 30 kiden nading\nposted on 24 June 2021 at 1:38 pm Lomkholna: News, Singapore, Zomi\nAnn a hoih neek hetlo leh nuntakna beilawh lianga haksatna leh simmawhna a tuak Singapore Inteng-a om,Nu.Piang Ngaih Don nuntakna a laaksak nupinu kum 30 thong inn kidenna ding,”ci-in court-a mipil-te’n thukhenna bawlsak.\nTu laaitak peen Singapore-ah,inn leh lo nusia-a,neeek ding taak ding zong mimal 250,000 kiim bang a om laitak uh hi in,mimal hizah komkaal ah hibang thupiang peen zaak ding leh bildawh ding zong hong omto zeuh zeuh.\nHibang thu lamdang-te kawmkaal ah,Nu,Piang Ngaih Don zong a kihelkha hong suak in,amah peen a tenna inah CCTV-in bawlsiatna a tuah nate ceptehsakna nei,”cih court document tungtawnin kithei.\nCourt document tung tawna a kigenna ah,Inn tenga om i sangamnu peen CCTV pan,khe tawh a nasepna pinu’n deihtak a tuatna-te,a gawl meek nate,munphiah kung tawh a vuakna-te leh a simawh bawl nate a bul,a baal-in kigelh.\nIntenga om Piang Ngaih Don peen ahih leh,inn tenga a omna tupi gaal Singapore-a Nu.Gaiyathiri Murugayan-te Inn-ah kum 2016-in hong nusia ahihi.\nDon hong nusiat vaai tawh kisai ah Gaiyathiri, 41 zong february 28-in mawh maaina geen kawm in,hih vaai tawh kisai thu leh laa-te tawh Court-ah nakahkik in,hiteng ah thu buai neihna hang tawh midang 87-te zong thukhenna kibawlsak.\nKum 30 bang thong kia dinga thukhena a bawl uh,Nu.Gaiyathiri zong tu nipi khua vaak ninih-ni’n thukhen zumah nakahkik in,miat maan leh masak a vom bulin zum nakah.\nHiteng ah,a sih dong mah thong inn kidenna ding cih himah leh,kum 30 dong thonginn kidenna zaw ding daanin thukhenna hong bawlsakkik uhhi.\nInn suang vaai tawh kisai a nasem,Piang Ngai Don ahih leh,a nasepna pi nu Gaiyathiri-in a nisim phial bangin nasim a,a mah bawlsiatna ah zong khat veivei teh kum 61 bang apha Gaiyarthiri nu zong kihel thei zeel,”cih thulaakna tung tawnin kithei.\nPiang Ngaih Don zong a leitung-a nutak sung,hong nusiat ma in,a nasepna ah,nikhat nai 5 sung khawgbek mah ihmut hun a kipiak bek thamlo,kongkhak tawh nasepna pi-te’n a khih khawp uh baan-ah,neek ding zong themcik khong bek mah piak-in nei uh.\nMore: Nu Piang Ngaih Don Singapore pan Dimpi khua ah kivuita\nBaan-ah,”hong nusia Don peen May 28, 2015-in Singapore-ah inteeng ding in tupi gaal nakaaan in,tua hun laitakin Kg 39 bang ahihi. Ahihanng,”leitung khua vaak a muh tawpni July 26, 2016-in KG 24 khawng bek hong hiziau. Momno/ Strait Times\nPrevious: I khuaciat i kepbit ding kisam ~ Sia Do Khup\nNext: Nuntakna tawldam ~ T. Sawmlian


url: =Selayang vengsung ah Malaysian gammi Grab Driver athatlum Myanmar numei khatleh pasal khat kiman :: ZOMI DAILY\nSelayang vengsung ah Malaysian gammi Grab Driver athatlum Myanmar numei khatleh pasal khat kiman\nposted on 26 June 2018 at 8:36 pm Lomkholna: Malaysia, Myanmar, News, Sawltak, World\nMalaysia, Selayang vengsung ah Grab Driver khat abeisa Saturday (June 23) ni ki thatlum hi. Tua Grab Driver athathlum Myanmar gammi pasal khatleh numeikhat kimankhiata cih Bernama pan kiza hi.\nHihvai tawh kisai in palik thunei ahi Gombak District Police deputy chief Supt Tey Kong Seng in agenkhiatna ah tua mithat Myanmar gammi 2 tepen Selayang Area sungah tuni Tuesday (June 26) zingsanglam 1am hunin ki mankhiata hi ci’n genkhia hi.\nGrab Driver athatlum Myanmar gammi 2 akici tepen kum 20 gualpawl pasal khatleh kum 30 gualpawl numeikhat ahihi. Grab Driver kithahlupna vaitawh kisai in tua Myanmar gammi 2 te akiman hi a, thusitna kinei totoding cihi.\nThahlup athuak Grab Driver papen amin Aiman Nosri kici a, Malaysian gammi hi in, kum 27 aphakhin khat ahihi. Ama mawtawzat pen Perodua Myvi mawtaw namte hi a, Saturday nitaklam in Taman Selayang Makmur geinai ah asisa in akimukhia ahihi. Mawtaw sungah asisa in akimukhia hi a, agawl aki meklumcip in asi hiding kici hi.\nVideo: A GrabCar driver, believed to have been murdered, was found with strangulation marks on the neck in the backseat of his car at a parking lot in Taman Selayang Makmur, Selangor on Saturday night. Aiman Nosri was believed to have last ferried passengers from Jalan Tun Tan Cheng Lock to Selayang Baru at 9.34pm on Thursday.\nGrab e-hailing Service panin tua mawtaw akawmnunung kuahiam cih akankhiat uhciangin Myanmar gammi te ahihlam kitheikhia cihi. Grab Service te ii Record sungah aki muhkhiatna ah Grab Driver pa in tua Myanmar gammi Passenger tepen Jalan Tun Tan Cheng Lock panin Pickup abawl hi a, Selayang Baru zuanin mawtaw tawh akhading in apaipih cihi.\nMisi Grab Driver pa ii aluanghawm pen zato ah Postmortem akibawl ciangin agawl kimekcip, ki hencip in, huih diktheilo “Suffocation” tawh asi hi ci’n ki pulakkhia hi. Ama puansilh T-shirts khattawh agawl ki hencipsak in huih diktheilo in asi kici hi.\nMore: Selayang aom Homestay numei kisilbuk sungpan Spy Camera ki mukhia\nGrab Driver pa asihkhit ciangin mawtaw sungah akoih asumbawm leh Handphone tezong mangcip kici hi. Hih Grab Driver sihna vaitawh kisai in Myanmar gammi 2 tepen Murder Case tawh thu akibawl hita hi. Mithat vaitawh akiman Myanmar gammi tepen Selayang vanzuakna Wet Market ah nasem kici a, amin apuan ki pulakkhia nailo hi. Selayang vengsung ahbel Myanmar gammi ci’n akiminvawh acivomte honkhat inntek mahmah uhhi. Bangbang ahi zongin Myanmar cihtawh kilo pahpah ahih mani, Myanmar gammi tepen hongki nuamtuamlo khading hi. Sawltak #zomidaily\nPrevious: Forklift hawlkhat in mawtaw tampi ataihgawp laitak Video ki khahkhia, mi 2 si, 10 valliam


url: =Zomi leh Karma ~ Pau Do Lian :: ZOMI DAILY\nposted on 30 December 2014 at 1:24 am Lomkholna: Article, Paudolian\nThupatna: Karma pen Sanskrit pan hi a Karoti hi. Acihnop napen ihsepbang in agah ki-at (natural law) cihna hi a, nahoih semleng gahhoih ki-atding a, nahoihlo semleng agah hoihlo ki-atding cihna hi. Hih kammalpen Leitung ah Biakna upapen ahi, Hinduism pan apiangkhia Buddhism sungah kizang phadiak jeffreypaudoliana keibang kasim masak lai in hih kammal pen Buddhism vailua sa-in kalunglut kei hi. Galatians 6:7 Pasian a kikhemzo dingin ngaihsunkha kei un. Mi khempueh in ama vawh nam khaici mah ngahkik dinghi.\nLeitungah mawhna hongpiangkhiat napen Adam leh Eve te’vawh agah ahi hi. Piancil 3:1-ff Pasian in singgah nanek vuakipan nasiding uhi cihi. Ahih hang ataksa uhsi lo in akha uhsi ahihlam kimu thei hi. Tua sihna hell pan in honghonkhia ding in Topa Zeisu Leitung ah mihingbang in hongsuakhi.\nKawlgam leh Karma\nKawltepen Theravada Buddhists vive hi in (Karmic law) ihsep thaman agah ki-at ahih man in tu a ihnun taksung in nahoihsem leng akikciang in (next life) ah anuam zaw kitungding cih upna anei minam tehi. Kawlgam sung Buddhist upna hongtunzia pen hih bang in atom in kimu thei hi. B.C 300 lai in India emperor Asoka I Buddhist missionary Kawlgam ah hongpuak hi. Tuazawh Kawlgam sung ah Kumpi Anawratha in Thaton gal azawh akipan in Theravada in hong zothawh mahmah a,  tuni dong politic tawhpang khawm in biankna dangte honglang pan uhci leng kikhial lodinghi.\nBuddhist upna abulpi te:\nFour Noble Truth ( Azahtakhua athupi Thudik Lite)\nPali Dukkha or Sanskrit Duhkha Manglai in; suffering, pain, sorrow, misery\nSamuduya or greed, the rising of dukkha (sumleh pai, inn hoihlo hoihlunggulh na) hihten atung a, lungkhamna tepiangsak.\nNirodha or the cessation of dukkha (atung alungkhamnate khempeuh damsak) nirvana zongkici theihi.\nMagga ‘the path’, nirvana tunnang lampi giat-te zuihkulhi. Hih athupi zuihdiing lite abucing theihna ding in anuai a thukhamgiat telo in hithei lohi.\n1. Adikthu man theihna\n2. Adikthu man ngaihsutna\n3. Adikthu man genna\n4. Adikthu mantawh gamtatna\n5. Adikthu mantawh nuntak nazon na\n6. Adikthu mantawh hanciamna\n7. Adikthu mantawh lungngaih na\n8. Adikthu manlungsim tawhvei’na\nKawlgamsung Buddha biankna azui bangzah pha-a, kumpite mahmah in hihbiakna zui ahihman in Kawlgamsung a omten atangpi in itheihi. Ahizong in pastor leh thu-ummi nasemte in Kawlte biakna itheihding kisam kasa hi. Buddha upna tawhlaihding cih hituan lo in, amau-upna thu ihtheihloh man in lungdam nathugen nate ah hongpianthakuh cihthadah, Kawlte hehnapiangsak theizawsawp hi.\nTuni ciangciang Kawlgamsung ah kidona, kidona hangsihna, economy kiamna leh haksatna tampi ihthuak hi. Buddha thuhilhte Kawl Buddhists kumpite gamtakzia enkak nicileng Nirvana angahtheih nang uhlampi omlo hi. Thudik thuman tawhnungta lo kumpi khutnuai ah Buddhist (phongyi) monks tezong bangmah semthei tuanlohi.\nAlangkhat pan enni cileng, ei Laisiangtho sungah navawh bang in na atding hi cih a ommah bang in, Kawlte upna sung ahzong Karma om a,, Kawlgam sung ah hihzah ta ahaksak na atun pen abeisa a ihvawh bang a, a at ihiam? Middle East, Iraq gamah nisimphial in bomb puakkham a misi dente a Karma uh ahoih lohman hiam? Leitung ah gam nuampen akingaihsun USA te a karma uh hoihzaw deuh hiam? Cih te ka ommun in kangaih sun zelzelhi.\nZomi leh Karma\nZomi te thupha ngahminam, ci in ikiheh nemna dan in ihzang a, ataktak in thupha ngah minam hi in ka um hi. Thuphangah minamte bek hilo in thuphangah mi ihihding thupi sa ing. Noah tapa thumte Shem, Ham leh Japhet te enleng pakhat suan hi a namkibang hicileng kikhiallo hi. Piancil 9:21ff enleng Hem saw the nakedness of his father, and told his two brethren without”. ci hi.\nAkammal zatzia saw cihpen, context hoihtak in enleng amubek hilo in ahilhcian na ah‘gazed’ nazang hi. Mu, en cihsang inthuk zawa hoihtak in engega cihna hi. Pakhat suan hinapin, apa uh Noah in atheihciang hamsiat in Hem namte, Shem silasuak hi. Zawngcihna hilel hi. Hemsuan tepen thupha ngahlo hongsuak hi. Thupha ngah minam hinazen pi, thupha ngahmi hilo ahih man in asuante thupha ngahmi namkicilo leuleuhi.\nPasian thupha asang Zomite ihi hi. Banghang hiam cihleh ama’ lungdam nathu ihsan man ahizaw hi. Aizong in lungdam nathu honglut ma, ihpu ihpa te enleng eite sang in Christian zaw le uh kilawm hi. Citak thuman, itna gilnei, minam it ihpu ihpate na hi uhi. Tulaitak in ei Zomi te zuaukhemtheih na, cihtak loh na pen Kawlte honglawh hi, ngapik huhau hi ihci sam a, Zomi te Zogam ihtun cil akipan in tu a in omna mun mah ah khawsa in, nidang pekpan mah in Kawlte khutnuai a omte ihi hi. Ahih hang ihpu ihpaten Zomi hih na (identity) nakemcing zo mahmah lel uhi. Eizomi te emblem in Vaphual ahi hi. Citak thuman itna khonei cih na hi, tu hunciang khangno ten kizuizo nawnlo tahi.\nTu December 2012 ciangciang pen Zomi tuipigal ah refugees a om kisimzo nawnlo hi. Refugee definition tawh enni cileng a qualified ih omhang atamzaw pen refugee diktak hilo hi. Refugee diktaktak tepen galvai maw economy hangmaw gamsung muanhuailo ahih manin ataikhia te hi. Zomi refugees tepen economy hang hinapin, first country tuntheih nading in paulap pipen Kawlgalkapte’ bawlsiat nahi. Kacih nopna ah thudiktaktak tawh kinungtazolo hi.\nBiakna nakhempeuh ah ihvawh bang in atding cihpen upna bulpi hi. Tuciangciang Zomiten ihcihtak zawhloh ih Karma lian inka umhi, hihpen mipil pipi pawlkhat in Pasian in honggel sak hamphat na hi ci in hunzat na khawng ah ihgengen hi. Thudiktak tawh atungtampi zong om hang aihang zuauthu tawh atung atamzaw ahih lam tumadeuh in iza khin hi. Tutadih ading ihetpak man hizaw khading hi.\nLamka a om Zomite thupha ngahmi te hi cih ka mu hi. Gam it, in miten hawlkhiat sawm in tamveipi tak thauvui thautang tawh buluh napi taikhia deklo bekthamlo kogam hi ci in lutangpia ngam in nado uhi. Pian nagam it te Pasian in panpih a kuaman sutzolo hi. Kawlgam a om Zomi pilna nei, thahatzaw deuhteng gamdang tungkhin ta a, azenzen in gal lehsa omleh bel olno tak in iZogam la zeau ding uhi.\nKarma kolpan Zeisu Zomi te ading\nZeisu hongsuah nading in athupi thumte, 1) Mary- Vantung miten nungak melhoihpen, apilpen leh ahaupen akizem zopen telding hileh Mary kekkek hikhaloding hi. Nungakno zong ahuahmel lo khat Kha Siang Tho in telse hi. 2) Tuu cingten Zeisu suahding, atucin napan unza uha, azamapen tehipah hi. Officer te, mihaute kiang ah vakilangh loin Tuucing misenniam tekiang ah vakilangh se uhi. 3) Bethlem khua neu ah Zeisu hongsuak sese hi. Leitung mite gumding pa hibuang a, Khuapilian te, kumpite inn sung ah hongsuak selo in, Bethlem khua neu ah omna ding hotel leh inn te ngahzo lo in Bawngbuk sungahhong suak hi. Adam pan ihmawh nakhempeuh, nisim mawhna te avek in hongmaisak ding in hongsuak Zeisu tung ah ihmawh nate pulak in thuumleng aman hongmai sakding hi. I John 1:9.\nIsaiah 43:1-8 sung ah 2 Tuite na kantan ciangin nang kong ompih ding a, gunte na kantan ciangin tui in hong tuumlo ding hi. Mei kantanin na pai ciangin na kang kei ding a, meikuangte in nang hong kangtumlo ding hi. 5 Nang hong ompih ka hih manin lau kei in. “Nisuahna lam panin na suanlekhakte kong paipih ding a, nitumna lam panin na mite kong kaikhawm ding hi.6 Keimah in leilu lam kiangah, ‘Piakhia in,’ leitaw lam kiangah, ‘Len nawn kei in; keima pian’sak ka bawlsa, keima minthan’na dingin ka pian’sak, keima min tawh a kilote khempeuh ahi, ka tapate a gamlapi panin, ka tanute leimong panin hong paipih un,’ ka ci ding hi,” a ci hi.\nMary Zeisu nubang in eileh ei omzia,thanem zia kithei leng Topan hongzang veve ding hi. Ziakai nailo hi.\nPasian in Abraham kiang ah misiangtho 10 Sodom ah omleh susia loding hing acihmah bang in Kawlgam thupha ngahthei nading in ei Zomite siangtho nuntak in, thumaan in omlehang, eite hang in ih Kawlgampi hongkhang toding hi. Kumpi khat uknasung ah om ihih man in amau Karma enzong thuakpih kha ihciang, ei hoihzo leng nikhatni ciang in eite hoih na amau hong lemlawhkha veveding uhi.\n K. Sri Dhammananda, What Buddhists Believe, (Body of the Buddha Education Foundation, Taipei: 1993) 87\n Bush Gulati, The Politics of Buddhism in Burma, (Discussion by Committee for Restoration of Democracy in Burma, (http://www.youtube.com/watch?v=gsP0Q6YW3Bs 2007)\n Than Tun, Essay on the History and Buddhism of Burma, (Kiscadale Publication Whiting Bay: Scotland 1988), 7\n Walpola Rahula, What The Buddha Taught, (Grove Press New York: 1959), pp 16-ff\nPrevious: ZSM 2014 Sumlutna te leh Azatna te\nNext: Gam bangzahna ah na om hiam?


url: =July 10, 2021 ~ MUC\nJohn Huss in Pasian A Masak Manin\nJohn Huss in Pasian a masak manin a nuntakna suplawh hi. Ama nuntakzia tungtawnin nunzia ding thu tampi om hi lo hiam?\nKum zalom 14 sungin Roman Catholic Pawlpi in a pawlpi mite tungah a site hell sung pan a suah tak nadingun sumpi pia un, ci-in sawl uh hi. Pawlpi leh pope thupiak a nial peuhmah in bawlsiatna thuak uh hi. Lai Siangtho gen bangin papacy in sapi taktak hi.\nHih khuamial hun sungin John Huss in Prague khuapi Czech\nRepublic gamah thuhilh hi. Pasian kammal thuman pulaak hangtakin pulaak hi. A teenna gam panin hawlkhiat thuak taleh Pasian mah masak tawntung hi. Council of Constance kikhoppi a tun ciangin Huss in ama upna thu pulaak hi. Tua munah mat le hen thuak pah hi. Lai Siangtho thuman a gen thute khel kik dingin thu kipia a, John Huss in mangnuam lo hi. “ Hih golpi cia pha kham leh ngun nong pia uh zongin thuman thutak ka nusia kei ding hi, ci hi. Pawlpi makaite thupiak nial ahih manin thongkia hi. July 6, 1415 ciangin Catholic Pawlpi langpangpa ci-in mei tawh kihaltumna thuak hi. Tua bangin mei tawh kihalna a thuak laitak mah in Late sunga late sa kawmkawmsa-in a nuntakna bei hi.\nTu-in mi tampi in thuman nial uh hi. Thuman a nusia dingin lampi tuamtuam in hong zol thei ding hi. Thuman thumanah citak dingin Pasian in hongsam hi. Tua bangin thumanah cihtakna in bawlsiatna leh sihna dong hong tun thei hi. Si le sa deihna nialin Kha Siangtho hong makaihna tawh kidim nadingin na khempeuhah Pasian na masak ding kisam hi.\nJesuh a it mi tampite in nate nusia-in a kipiakna uh hangin tu-in eite in thuman mu thei ihi hi. Amaute hanciamna hangin hotkhiatna thu a za ihi hi. Tu-in eite in zong Pasian leh Ama nasepna i masak tawntung ding kisam hi. John Huss in a nuntakna-ah Pasian masak hi; na khempeuh nusia hi. Amah bangin Topa a masak ding ihi hi. Pasian hong itna in Ama aa ding masak dingin hongkai hi.


url: =Kamsung le ha cidamna ding sankhialh thute ~ NK Khanno :: ZOMI DAILY\n8. Hanawtna (toothbrush) – Ha nawt khit ciangin hanawtna siansuah ding le akeuna ding hoihtak koih ding kisam hi.\n9. Haza (toothpaste) – Fluoride kihel hazate zatlohna hangin haheng piang baih hi. Tua hi aa fluoride kihel hazabungte zatding kisam hi. Ahuampi in ah upate aading fluoride 1500ppm kihel haza leh naupangte aading fluoride 500-600ppm kihel hazate zat ding hoihpen hi. Ha nawtma in hanawtna tungah i salkhiat haza pen tui sung ah pap masak ding kisam hi. Haza sungom fluoride datgawmte pentm tui tawh kimu leh atha khauhzaw in kizel zaw uhi.\n10. Kam khuahlohna – An khat peuh nekkhit ciangin kam khuah ding pen kimanggilh khathei hi. Tua hi a an nekkhit ciangin kam khuah ding kisam hi. Kam khuahna hangin annengte siangsak tuam bekthamloh ha tung tuam enamel athanem sak aciddatte zong peng tuamsak hi.\n11. Kam khuahluatna – Ha nawtkhit phet haza phuante asian dongin kam kikhuah kha thei hi. Hi hangin haza sung kihel fluoride te kamsung le ha maitangte panin siangsak kik ahihmanin fluoride i phattuamna bangmah om manlo hi. Tua hi a ha nawtkhit khatvei/nihvei khawng bek kam khuah leng hoihzaw hi.\n12. Hasiavuante kiangah kilaklohna – Kamsung le Ha cidamna dingin athei asiam hasiavuante kiangah hithei leh kha 6 khatvei, a tawmpen kum 1 khatvei kilak ding thupipen hi. Dr Nang Khan Lian (BDS) Reference: healhupdatesjournal/ Oral medicine Fourth year BDS textbook/ Paediatric dentistry Final BDS lecturenote on Fluoride/ Preventive and community dentistry textbooks\nPrevious: Nungak melhoih khat etna in Numei ukna hang hikhinlo\nNext: Kung dong ah… Nk Khanno\nNuntak khuasakna-a ding lungsim zatui nam 10 ~ Khat Thang\nDr. Mahathir in khedap RM11.99 manbek bulh ci’n ki limgen mahmah


url: =Pianthakna man taktak in ~ Evan. Do Khup :: ZOMI DAILY\nposted on 19 August 2014 at 10:27 am Lomkholna: Biakna, Dokhup, News, Zomi, ZYA\nZomi sungah Pasian le minam ading na i sepna ah a masa cih thupi hi. Z.Y.A Tamu pen mailam ah ei sanga pilzaw, a siamzaw in hong makaih hun omding a, ahi zongin a maute pen in “MASA” cih dinmun ngahngeilo ding uh hi. Kipawlnate ah en tha i piak loh hang mite in na pia veve dinga, en i biakinn i phal loh hanginmite in amau biakinn na zangsak ding uh a, Z.Y.A Tamu tangthu a kisut simsim in hihte kimangngilh ngeilo, ki mangngilh theilo ding ahih manin tuni Z.Y.A Tamu kipsakna ah a kihel teng zong a hampha ihi khin hi.\nZomi sungah kipiangthaksak le kikha misak mahmah napi’n a minam Zomi a vei kei leh cialpi masapenpen ah Sia ahi zong Upa makai vaihawm ahi zongin na kahsak un. Minam Zomi leh Sisan tawh kisaia tamzaw thu Democracy kizangthei lo a, Pasian in na’ng hong donglo sa-in Zomi in hong bawl, na minamZomi na it kei a, na vei theih kei leh Pasian a simmawhna hi hi.\nLai Siangtho lui sungah Pasian mi zat makaimuanhuai Moses in i minam Israel-te ading in a nuntakna bek hi lo-in, a kha nangawn hell tung dingin nakipia ngam hi. (Pai. 32:32) Lai Siangtho thak sungah kamtuamnote sangin tampau thei zaw ing ci-in a khami mahmah thu-um mite adingin i kha pa ahi Sawltak Paul in zong a minam Judah-te adingin a nuntaknabek hilo, Pasian tawh kikhenin a kha hell tun ding lungulh hi. (Rom. 9:3)\nTua ahih manin Pasian na up takpi a, na pianthak man takpi leh Pasian hong bawl na minam pen nait loh, na vei loh a phamawh hi. Moses in a minamte it in vei mahmah a, tuate sihtangin kei hong phiat zaw in,hellkhuk hong denna zaw in, cingam hi.\nSawltak Paul in zong a mipih Judah-te a dingin Pasian samsiatna thuakding teelngam hi. Na pianthak taktak a, Pasian na it taktak ciangin i minam hong it thei pan ding na hi hi. Naminam na it theihtaktak nai kei leh na pianthakna kisit phat huai hi. (Lai Siangtho a lui, a thak ah mi piangthakPasian mizatte’n a minam uh vei ciat uh hi.\nNote: Z.Y.A Tamu, Evan. Do Khup thugen na pan kitomlak hi.\nPrevious: Thuthak Tomkimcing 18 Aug 2014\nNext: Thucinh Thutang (H)


url: =Deihsakna taktak leh ahoih ngimna ~ Khup Lian Thang :: ZOMI DAILY\nposted on 14 March 2018 at 12:21 am UTC+9:30 Lomkholna: Khuplianthang, News, Zomi\nTuni ka thangahna thu khat John C. Maxwell laibu sunga thangthu khat ong hawmsawn nuam ing. Hih tangthu tungtawn in ih thungaihsutna behlap to dingin ong zawn ing.\nJournalist thu dong khat in inn ki lamna mun khat ah pai in innlam nasem tangval thum thu dong. Hih tengah bang sem na hiam? Ci-in khat khat in dong hi.\nA dawnna uh;\n1) Ama sa pa in, “Sum ngahna dingin na a sem hing” ci.\n2) Anihna pa in, “Sehnel leh suangsi a pua hing” ci.\n3) A thumna pa in, “Gentheih haksatna a tuak mite omna dingin inn a lamlam hi ung” ci in lawptak in dawng hi.\nA sep uh ki bang, a sum ngah ding uh zon ki bang hi.\nAhih hangin a nasep na tungah a ngimna uh, bang lungsim tawh sem cih pen khat leh khat ki banglo hi.\n1) Ei zong athumna pa mah bangin ih leitung tawmvei ih nuntak sungin , ih tavuan ih maban te lawptakin ngimna man tak tawh thumanna cihtakna tawh sem ni. A khatna leh a nihna pa bangin ih tavuan ih vaipuak ih nasep na tungah tua bang lungsim ih koih kha hiam? Ih koihkhak leh kikhel dih ni.\n2) Minam aa dingin na sepna, pawlpi aa dingin na ki piakkhiat nate hangin bangmah metlawh hetlo kha mah ding hi teh. Ahih hangin nasep dinga tavuan na neih khat hoihtak na sepna hangin na upmawh loh zahin a genthei a pangpa khat na kha lum tuam dinga, ama nuntakna nangawn na khelzo thei ding hi. Tua hilo in, na ii deihna na lungsim bangin na ong kisep kei zenzen leh zong telsiam sawm zaw in. Hehna lungtomna tawh na thukkhak leh na mipihte in lamdang ong sa kha ding uh hi. Itna deihsakna a neitaktak te in lungduai takin nasem zaw a, lawptak in a nasep zom veve uh hi.\n3) Na nasepna, na sum zonna ah khat veivei na lung a kia thei hiam? Hih nasep pen mihing khat ii sep ding a ngeina hi a, tua in mihing khat ii hihna leh a thupitna hipah hi. Ei te in hanciam takin na ih sepna hangin ih inn ih lo te ih puahzo a, ih nu ih pa leh ih u le naute in ong noptuam pih mahmah hi. Ei tungah mi tampi ii mailam kinga gige hi. Hanciam tak leh lawptakin na sem ciat ni. Lungkia kei ni.\n4) Hih bangin hanciam takin ngimna hoihtawh na ih sepna in Pasian deih nuntakzia zong hi aa, Pasian a it mi khempeuh zong tua bangin gamta ciat ding uh hi. Na nasep na tavuan pen “Pasian deihna tawh a sem, ih u ih nau aa ding itna tawh a sem na hi takpi hiam? Pasian deihna bangin ngimna hoihtawh a sem na hih leh na nuntakna na sepna in khiatna anei nuntakna hi in, tua in na minam na innkuan, na beh na phung khempeuh pak bangin ong palhsak ding hi.\n5) Na nuntakna, na sepna na kalsuanna khat peuhpeuh ah ngimna hoih nei ngait in. Note tawh, Khup Lian Thang\nPrevious: President Trump in anaseppih Tillerson (Secretary of State) nasep khawlsak\nNext: Malaysia, Pandan Indah ah Myanmar numeikhat ki thatlum\nZoom Meeting ah Pu Hau Khan Sum thugenna\nVondeih Kep Ding – 154 (Dimno’ Pa)


url: =Dec. 22, 2018 | A Mangthang Sanggamnu aa Ding Thungen ~ MUC\nDec. 22, 2018 | A Mangthang Sanggamnu aa Ding Thungen\nAdmin 7:37:00 PM Articles, MISSION NEWS\nA Mangthang Sanggamnu aa Ding Thungen\nAnn in Christian suak ding ngaihsun ngei lo hi. A nu bek tawh a khangkhia hi-in Thai le Laos gamgi mun khat panin khangkhia hi. Biakpiakna-ah zong kihel mahmah khat hi-in khat vei vei ciangin biakbuk-ah zan giaksuak zel hi.\nTua bang kawmkal panin ama omna khua pan mawtaw tawh nai 15 kipai-na sanginnpi Asia Pacific International University ah sangkah ding khensat hi. Hih University ah sangkah khat tawh kimu kha-in, nasep kawmin sang kikah thei hi, cih a zakteh Ann in sangkah ding lunggulh hi. Sangkah ding a ut hangin sum nei lo ahih manin, nasem kawmin sangkah hi.\nAnn in a sangkahna nuamsa hi. Lai zong hahkhat mahmah hi. Pasian um lo hi mah taleh manglai, mangpau thei nuam ahih manin Sabbath School ah kikhawm zel hi. A kikhopna panin thungetna’ vangliatna za hi. Thuhilhsia pa in “ Pasian i muan nakleh, Pasian in nalamdang lianpipi bawl thei hi. Amah muangin a thupiak zuih ding kisam hi,” ci-in thuhilh hi. “ Na lungsim khempeuh tawh thungen in. Pasian in na thungetna hong za ding hi” cih thute zaza hi.\nA Masa Pen Thungetna\nKhal sangkhak sungin Ann in a khua kim khat ah vanzuakna mun khatah lamkhialin a pai nading thei nawn lo hi. A nu tawh nitak 4:30 a kimu ding hi-in, a nu mu lo ahih manin zong kawikawi a, nai 5 bang val khin, a nu tawh kimu thei lo hi. Tua bangin a lungman laitakin Sabbath School thusinna-a a sia-te’ thuhilh phawk kik a, “ Topa aw, nangma nasem dingin nong deih a, a sangzom kik ding nong deihleh ka nu tawh hong kimu sak in” ci-in Ann in thungen hi. Tua bangin a thungen a man lianleh a mai-ah a nu, ding mu hi.\nAnn in mawtaw pai hun laplian hi. Mawtaw set van khat kisia, a bawlna-un a hun manin dingkhia thei lo bilbel hi. Ann in lamdangsa mahmah hi. Pasian’ omna hi, cih mu hi. Ahi zongin Ann in Khristian suah ding khentat thei nai lo hi.\nA Nihvei Thungetna\nAnn ii nu in a tanu tawh kinai zaw ding deihna tawh, Ann’ tanu khat tawh Bangkok-ah hong pai uh hi. Ni khat Ann’ tanu a pai-na kithei lo, patau lua uh ahih manin Ann’ nu kap hi. A sangkahna panin kingenkhia-in, a sia pa in Pasian muang in. Topa in hong makaih ding hi, ci-in thungetsak hi.\nAnn in mawtaw khawlna mun a tun dong a pai kawmkawmin thungen hi. Bang hangin a sanggamnu in inn pan taikhia hiam cih leh a nu tawh kitawng uh hi, cih inn a tunteh Ann in thei hi. Ni 3 sung bang zong kawikawi uh a, mu zo lo-in, muh ding lamet bei kisa uh hi. Innlam zuanin hong ciahna lampi mun khatah puan kizuakna sai-golpi mai-ah a pai laitak a nunglam panin nupi khat in “ na mi zon uh zong nawn kei un, ci-in gen a, Ann in mi zong hi keng, inn a ciah hing, ci-in dawng kik hi. Tua nupi in tu zawh ni 2, 3 khitteh na mi zon uh hong ciah ding hi, ci-in gen hi.\nTua zawh ni 2 khit ciangin Ann in a sanggamnu zongin khua sung a pai-na pan inn hong ciah leh innah a sanggamnu inn na tung hi. Ni 2, 3 khitteh na sanggamnu mu kik niteh ci-in a gen nupi a van zon kik hangin mu zo lo hi. Ann in Pasian muangin thungen a, Pasian om takpi ahihlam phawkin tui kiphum ding khensat hi. Tu-in Ann in Korat khua-a om Adventist International Mission Sangah siapi sem hi. Hih sangah sangnaupang 150 pha hi.\nTu quarter leitungbup Sabbath 13 sumpi in hih sanginn puahna dingin kipuak ding hi. MUC in Tonzang pawlpi puak ding hi.\nMai Sabbath in 13 Sabbath hi. Sumpi khiatngei zah thum khia ciat ding kigingkhol ni.


url: =Turkey gam a Russian Ambassor kikaplum ~ TK Lian :: ZOMI DAILY\nDec. 20, 2016: Turkey gam-a Russia ambassador Andrey Karlov kici Ankara khuapi ah maan lah khiatna (photo exhibition) hun-ah a thugen lai-in a nung lam panin thau tawh tampi vei kikap in, si hi ci-in Russian foreign ministry spokeswoman Maria Zakharova in live televised statement panin pulak khia ta hi.\nThau kappa pen Turkey police hi a, tua hun in duty pua lo (off-duty) a, Ankara police hi ci-in Ankara mayor in gen hi. Thau kap pa’n Andrey Karlov a kaplup khit khit in, ” Aleppo mangngilh kei un. Allahhu Akbar (Allah pasian lian pen hi). Syria mangngilh kei un. Syria ah hehpihna nei loin a gamta ten a man (price) pia kik ding uh a, khat khit khat in pia ding uh a, sihna bekin hih mun panin hong la khia ding hi. Cidam in hih mun panin ka pusuak kei ding hi,” ci-in a handgun tawi in awng in exhibition hall sunga omte pai khiasak hi.\nLocal broadcaster NTV television in mi thum in zong liamna tuak a, tuate zato inn ah kipuak hi ci hi. Al Jazeera news live ka etna panin police ten thau kappa kaplum ta uh hi ci-in gen hi (man takpi hiam cih bel kitel nai lo hi)\nAnkara khuapi-a photojournalist Diego Cupolo in thau kikapna munah galkap puan silh leh police tampi leh galdona mawtaw (armored vehicles) tam mahmah hi ci-in gen hi.\nAndrey Karlav a kikaplup hangin zing ciangin Syria buaina tawh kisai Russia, Iran leh Turkey in nasep khawm ding zia gen khawmna Russiate khuapi Moscow ah a kigeelna bangin kinei veve ding hi ci-in Russian senior parliamentarian Leonid Slutsky in ci hi ci-in Interfax news agency in pulak hi.\nPrevious: India Imphal sungah mipi buaina piangin mawtaw 22 meikang ~ ZD\nNext: Kum 627 sung nalamdang a bawl khin Sisan Siangtho, 2017 ading in tuisuak theilo ~ Jerome Khailek


url: =Peter Masa 2 | Siantongluan.net\nPeter Masa 2\nPeter Masa 2 |\nTua ahih manin gitlohna, zuauna, kineihkhemna, huaihamna, leh kigensiatnate na omsak nawn kei un.\nNaungek suakcilte na bang un la, note khangto-in hotkhiatna na ngahtheihna dingun kha thu tawh kisai nawizu siangtho duh belin na nei tawntung un.\nBang hang hiam cih leh note in Topa hoihna thu na thei khinzo uh hi.\nMite in bangmahin kimanglo hi, ci-in a nilkhiat hangin Pasian in a manpha hi, ci-in a teel, nuntakna a piathei suangpi ahi Topa kiangah na pai un.\nNote zong nuntakna a piathei suangpi mah bangin kha thu tawh kisai biakinn lamna dingin na kizang un la, Jesuh Khrih hangin Pasian santheih biaknate a pia dingin a siangtho siampi na suak un.\nBang hang hiam cih leh Lai Siangtho sungah, "A manpha suang khat ka teelkhia a, innkiu suang dingin Zion-ah ka koih hi. Amah a umte, zahhuai ngeilo ding hi," ci-in na kigen hi.\nTua ahih manin no a um mite-a dingin amah pen a manpha suang hi a, ahi zongin amah a um lote-a dingin, "Innlamte in a nilkhiat suang, innkiu suang bulpi a suak khinta hi,"\na cihna leh, "Hih suang pen mite hoina suak ding a, hih suangpi pen a pukna uh suak ding hi," a cihna bang hi ding hi. Amaute in lungdamna thu umlo uh ahih manin a puk uh ahi hi. Pasian in a tuaci ding mahin a deih ahi hi.\nAhi zongin note pen Pasian in a hong teelkhiat minam, Kumpi siampi pawl, a siangtho minam, Pasian mite na hi uh a, khuamial sung panin a lamdang mahmah ama khuavak sungah a hong samkhiapa nasepna a lamdangte a genkhia dingin Pasian in a hong teel mite na hi uh hi.\nNidangin Pasian mi na hihloh uh hangin tu-in ama mi na hi uh a, nidangin Pasian hehpihna na theihloh uh hangin tu-in ama hehpihna na ngah uh hi.\nKa itte aw, hih leitungah gamdang mi, a peempak bangin kingaihsun un la, na kha nuntakna uh tawh a kilehngat pumpi deihnate na kikham un.\nGentail mite in note mi hoihlo hi, ci-in hong gensia nuamin mawhna hong zon ciangin, note hoihna bekbek mu-in, Pasian a hong pai Ni ciangin a phattheihna dingun amaute lakah na gamtatna uh hoihsak tawntung un.\nTopa hangin leitung ukna aana neite thu na mang un. Kumpipa thu ahi a,\na gamtat siate gim pia-in, a gamtat hoihte a pahtawi dingin kumpipa in a sawl thuneite khempeuh thu ahi zongin na mang un.\nBang hang hiam cih leh thu theiloin a mot paupau mihaite, na gamtat hoihna un a daihsak ding, Pasian deihna ahi hi.\nSila a hilo mi bangin gamta un la, ahi zongin gitloh gamtatna dingin na suahtakna uh zang loin Pasian sila bangin na gamtazaw un.\nMi khempeuh zahtak bawlin thu uppih mite na it un la, Pasian zahtak bawlin kumpipa zong na zahtak un.\nNasemte aw, na tote uh thu na mang un. A thudik a migi na tote bek uh a zahtak hiloin a gilo na tote uh thu zong na mang un.\nPasian thu na ngaihsutna uh tawh a kilawm lopi mahin gimna na thuak uh leh na thuakna uh hangin Pasian in thupha hong pia ding hi.\nNote na gamtat khialhna uh hangin hong kisat ciangin lungduai takin na thuak manun bangmah phattuamna omlo hi. Ahi zongin a manin gamta napi-in gimna na thuak uh ciangin lungduai takin na thuak uh leh Pasian in thupha hong pia ding hi.\nKhrih mahmah in zong note-a dingin thuakin, ama khekhap na zuihtheihna dingun etteh ding lim hong nusiat ahih manin hih bangin a thuakding mahin Pasian in note a hong sam ahi hi.\nKhialhna bangmah gamtalo a, zuau a genlam zong kiza ngeilo hi.\nAmah a kizahko ciangin na ko thuklo hi. Gimna a thuak ciangin na tawnggawp lo a, a manin thu a khen Pasian muanin a na nei hi.\nEite, mawhna lamah misi bangin, thuman lamah nungta-in i gamtat theihna dingin Khrih mahmah in eite mawhna ama pumpi mahmah tawh singlamteh tungah a pua hi. Ama liamna hangin note in damna na ngah uh hi.\nNote, tuu bangin a gammang na hi uh a, ahi zongin note kha nuntakna hong Cingin hong Kempa a zui dingin a hong kiciahpih kik khin na hi uh hi.\nTedim Lai Siangtho / Laibu: Peter Masa 2


url: =Kepcing huai kammalciik pawlkhat (Zolai gelhzia azom) :: ZOMI DAILY\nNungin Zolai gelhzia ‒ adiak in laimal gawmzia ‒ themcik ikikum khin hi. Muhna tuamtuam om in sandan, pomdan atuamtek inei hi. Zolai zuunding, akisapna munte ah puahding icih ciangin pawlkhat lunghimawh in, pawlkhat leuleu in hoihsa hi. Pawlkhat te in Zolai Tan 4 val asin omkhang cihtawh hongmelh sukziau zong om hi. Tuapen dikkhin lohi, banghang hiam cihleh Zolai hongpian cillai-in laitan Tan 4 ciang atungzo kikhaat mahmah hang a, tun ahih leh Ph.D. honkhat bang ineita hi. Lai lamah cileng Zolai Degree piaktheih ciangding azuun theiding mipil zong Pasian in hong piata hi. Zolai Tan 4 ciangtawh thaamcipsak, khawlsak tani icih leh thukhat hi-in cin. Khangham pawlkhat bangin teeknung guainung ah Zolai sinkik kulding hiam ci-in lunghimawh zel uh hi. Ataktak in tuapen buaihuai nailo hi, banghang hiam cihleh Degree dong sintheih dingin Zolai puahding hileng kaltampi, sepding tampi omlai a, huntampi lakkul ding hi. Puahding cihciang a-om sateng susiamang gawpding cihna hilo-in, a-om nailo, akisamte behlap phungvuh ding deihna hizaw hi. Khangham upate in amau zahngeina bangin zatsuak lel photding himai hi. Ilungtup taktak ahihleh khangthak monote hoihtak pantah zoleng cih hizaw hi. Degree dong ahipah zokei zongin migam milei ah tualsuak Zomi khangnote in Zolai pai hoihtak hongsim thei bek le-uh zong tampi phatuam khin hi.\nTampi igelh ciang hoihtak kisimlo-in pawlkhat bangin athulu enziau a, hong kuppih thei hi. Pawlkhat bang gelhsa kammalte tawh hongleh hilhkik khabang omphial hi. Ahi zongin ikikup theih lingling lungdamhuai sa-ing. Tutungin tampi gelh sangin Zopau/lai ah lakam lah ahilian lo, kammal hoih, kammalciik tampi tuhun khangnote in zangthei nawnlo in, pawlkhat bangin akhiatna nangawn thei nawnlo ahihna uh ikikum nuam hi. Hoihtak kaikhawm in laibu in bawlzo lehang lunggulh huai hi. Alunglutte in nong kuppih theihding uh leh khangnote in khantohna angahlawh nadingin deihna tawh honkhat hong gelhsuk ing, akhiatna leh laigual bawlzia mimal khatciat in muhna kipia thei hi:\n1) Aab/aabkai, ai, ai-awh, am (deihgawh), angkawm, awi,\n2) Bah, bangsam, bawmta, beidong, bel (zulhtat lo),\n3) Ciik, ciilgil, ciil, cingg (itsit lo), cinggkam, ciip, ciing,\n4) Daaithah, daplan, deep, deidan, dinkhawl, dual, duhhop,\n5) Eel, Eng, eeu (eeusim),\n6) Gawt, gualneek, gualnuam, gulluk/guulluk,\n7) Hem, heu, hiamgamh, homthaw, hua, holhtuah,\n8) Im/imcip, ik (sa-ik),\n9) Khakhamvei, khamuang/lau, khal/khalna, khangma, khinkhai, khem (khangtheilo), kiallaplo, kuhkal,\n10) Lal, lalthang, laang, lawhsam, lawhtak, leiiko, liau (beibaih), lunghiang, lungneu,\n11) Maltu, maimang, maimial, mawhlawh tawi, mawhpua/mawhsak, muibun,\n12) Naainawng, nahvawh, navaak, ngalhat, nem (beihak), ngoltol, ngontat,\n13) Ol (haksa lo), ob (ak ob),\n14) Palang, pampaih, pangpa, pel/pelh, pem/pemta, phengphi, phincil, phukhongvei, piau (gunpiau), polhteh, pung,\n15) Sansat, satsuah, sel, selkhah, selpho, semp (sehsat), sial (kisial), sual, suam,\n16) Taksan/taksang, tapkual han, thuciin, to, tuantual, tulmawh,\n17) Uang, uap, uitui,\n18) Vau, vang (kizing/kivang), veng/veeng (bei),\n19) Zehtan, zulhtat, zulhzau, zuun, etc.\nTampi omlai hi. Laigual zui-in akhiatna leh awsuah zong atuampi suak thei hi. Igennop bulpi ah hiteng bangzong lakam hikhin peuhmah lo a, kammal hoih, kammalciik vive hi. Khangnote sungah thugen/laigelh ciang azang tawm mahmah ta a, khanghamte sung nangawn ah azang zeuhzeuh tamlo lai hi. Thugen ciang thugen pa/nu i gamtat luheek, awsuah zui-in lunglutna, thangahna tampi piangthei napi, laigelh ciang kammal zat, laigual bek ki enthei ahih manin kammalciik leh laigualh siamkul hi. Kammalciik te akisapna munte ah hoihtak zangthei leng muibun leh maltu mahmah hi. Ahih theihleh zang tangtang leng Zolai/pau azuunzuun hipah hang.\nPrevious: Ebola Virus lungno ~ Dr. Tg Nang Khan Lian\nNext: Tulaai Leitung Thuthang Tuamtuam Updates August 8\nKawlgam ah R.C Catholic pawlpi tunzawh kum 500 Jubilee pawi kibawl


url: =ZAM Thupuak :: 16 Feb 20 (Zomi Nam Ni – Malaysia) :: ZOMI DAILY\nposted on 15 February 2020 at 7:15 pm Lomkholna: Malaysia, News, Refugee, ZAM, Zomi\nZomi Nam Ni ah laambang paak khawmni\n“February 20 ni “ZOMI NAM NI” hi ih cihcih zingciang hong tungkik ding hi a Malaysia gamsung a om Zomi U leh nau ih vekpi in laambang paak khawm leng “Lungdeih zatam libangcing ding” ci-in ih Zomi National Day 2020 Committee mintawh pello nong kihel nangin kong zawn uhhi. Tukum Zomi Nam Ni ah zin mangpi dingin GZA pan I zahtak mahmah leh I muan mahmah khat ahi Rev. Dr. Do Suan Mung hi ding a, tua bek tham loin kawlgam pan hong zin lasiam Cingtom leh Zomi Idol Malaysia te in hong zaizaih zaih ding uh hi.\nMAPANG KHAWM IN A SEM KHAWM ZOMITE\nZomi Nam Ni ading mimal hanciamna, khua kipawlna, Pawlpi ciatpan na vei nate uh nong lahkhiat manun lung dam kohna kong taangko uhhi. A kihel kha nailo na min, khua leh pawlpi min a om leh Zomi Nam Ni ciang Usher te kiang ah zong kipia theilai hi. Zomi a ding nabeina khempeuh Topa’n azah tampi hong dipsak henla, Zomite ading Pasian hauhna nang tungtawn pan in a zek ziahziah dingin sianin hong siam ta hen.\nHongtung ding Zomi namni ah security dingin palik leh Rela te leh Malaysia a om Zomi Khua Kipawlna tuamtuam pan makai te hi ding a, Buaina bawl Zu kham, kitawng, kilai a om leh palik ten tavuan hong lak sak pah dinghi. February 20 ni Zomi namni a hihmah bang in Kuala Lumpur sung a uk, palik thunei zumpite phalna tawh kibawl Zomi Nam Ni a hihman in buaina nabawl keinak leh nang a dingin bangmah lau huailo hi.\nKumsim in khat leh khat I kikhual na tawh Security lam pen ei leh ei ci in I kimai sak hong tam lua mahmah ta ahih manin tukum pen a thu om bangin hoih takin kisem ding ahih manin I minam pawi a muak dingin hong pai mite a ding nop mahmah ding a, buaina piangsak sawm in hong pai te adingin hong nuam khollo thei ding hi. I minam pawi ahih mah bangin khat leh khat a et lawm thei pen in I muak siam I pahtawi siam dingin zong I kizawn phapha hi. I minam pawi ah I minam a pahtawi I hih ding thupi ding a, mite muhna ah a zahpih huai leh mindai sak I hih loh ding Zomi khempeuh I vaipuak lianpen ahi hi.\nPAHTAWINA: Zomi Cup football ah gualzawhna a ngah team te leh kimawl siam, a madawk deuh teng zong pahtawi na om ding hi.\nMalaysia a om Zomi ten kumsim a i bawl den ahi i minam ni a sawtloin hong tung ding hita hi. Abeisa kumte mah bangin tukum zong thupitak leh picing takin bawl theih na dingin 06 January 2020 in ZAM zumpi ah kimuh khopna kinei hi. Zomite in minam pi cing leh minam kician I hih na kician takin I lah na leh I minam I pahtawina tawh in 2020 Zomi Nam Ni zong nopcitak leh picingtak a i bawl zawh na’ng sum leh pai tampi mah hong kisam ding ahihmanin muan naleh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Mi khat peuh ahih kei leh kipawlna khat peuh I pawi hi loin Zomite I minam ni pawi ahih manin mikim in mawh puak lain pang khawmin I sepkhop ding zong I kizawn hi.\nZomi Nam Ni adingin sum leh paai tampi kisam ahih maninin I pankhop ngeina bangmahin tutung zong Khuakipawl nate panin RM 200 leh biakna Pawlpi te panin RM 300 tawh mapang khawm dingin I kizawn hi. Khua kipawlna, Pawlpi bek hi loin mimal mahmah in zong ka minam ni pawi ading kihelnuam ing acite zong lungdam takin kisang hi. Nang kihelna hangin I minam pawipi lawhcing tuam ding hi. 2020 ZOMI NAMNI Committee\n2020 ZSM LAIBU KINGAH TA HI : Malaysia zomi Genvai Kipawlna (ZSM) 2020 ading ki lutthei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dongtuak I mipihte a panpih, adah-akap hun ah a khitui anulsak na hi gige hi. Hih ZSM ah member na lut na in nang ading apia na hikei a, panpihna akisamte a panpihna hizaw hi. A ki sam khat I panpihna in Pasian deihna zong ahi hi.\nPILVANG TAK IN OM SAWM NI:\nTuhun laitakin kimat kihen hong tam mahmah a, Malaysia kumpite in agam sungah phalnalo tawh om mi tampitak siangsak nuam ahih manin kimat kihenna hong tamto semsem ding hi ci gen khia khin uh hi. Mun tampi ah Oparasi lut kawikawi ahih manin I om na ciat ah kidawmtak, pilvangtak in om ding han ciam ni. A thukin lua mahmah ahih kei leh vakvak kei zaw ni. A diak diakin Immigration te leh CID te uniform silh loin vakvak uh a, tua tungtawnin pawl khat in sum zon nain hong nei lai uh hi. Hong pang kawikawi in tampi pi tawh hong kitan sak uh hi. I vak suk vaktohna ah kiim leh pam zong hoih takin I et theih ding hong thupi hi.\nZATO LAM TAWH KISAI: Zato lam tawh kisai-in vai khat peuh na neih leh ZAM zum ah hong ko in. Contact :Sia Mungpi 018 3122 957\n1. Mang Suan Khai (Tonzang) ACTS ah kibuai pih\n2. Lalam (Khampat) PPUM ah kibuai pih\n3. En Lam Khai (Tahan) HKL zato ah kibuaipih\n4. Mang Khan Kim (Phai) Tongshin Zato ah kibuaipih\n5. Hau Pum Thang(Tedim) ACTS ah kibuaipih\n6. Awi Lun Niang (Phunom) ACTS ah kibuaipih\n7. KimKim(Suangzang) Jalan Duta ah nausuaklai kilak pih.\nZOMI TE ADING NASEP :Malaysia gam sung om Zomite nasepneilo in nasem nuam mahmah napi nasep zon nang a lemlote in ZAM zum ah hong dawp un. Zomite adingin man ngenloin na sep kizon sak den hi. Contact – Sia Mamang – 018 231 1365\n1. Cin Khan Lian (Tungzang) Cheras Baru pan Oparasi tawh kiman in Ampang Palik zum pan kihon khia thei.\n2. Sum Sian Mung (Tungzang) Cheras Baru pan Oparasi tawh kiman in Ampang Palik zum pan kihon khia thei.\n3. Ciang Suan Cin (Pyidawtha) KL Sentral pan Immigration te in manin lockup pan hong suakta kik thei.\n4. Vum Sian Kham (Pyidawtha) KL Sentral pan Immigration te in manin lockup pan hong suakta kik thei.\n5. Khup Khen Piang (Pyidawtha) KL Sentral pan Immigration te in manin lockup pan hong suakta kik thei.\n6. Than Tun (Yakhine) KL Sentral pan Immigration te in manin lockup pan hong suakta kik thei.\n7. Depak (Nepal) KL Sentral pan Immigration te in manin lockup pan hong suakta kik thei. (A boss te huh ngetna tawh kivanpih)\n8. Mark Olebia (Phil) KL Sentral pan Immigration te in manin lockup pan hong suakta kik thei. (A boss te huh ngetna tawh kivanpih)\n9. Peter Thang Khen Kip (Khampat) IPKL pan kila khia\n10. Gin Lam Cin (Thangzang) Balai Seapark pan hong suakta thei.\n11. Cin Lam Khual (Phunom) PJ palik zum pan hong suakta thei.\n12. Sian Khan Thang (Phunom) PJ palik zum pan suakta\n13. Cin Deih Tuang (Tuisanzang) IPD Petaling Jaya pan kila khia thei\n14. Tual Deih Lian (Zozang) PJ mahkahmah ah kibuai pih\n15. Pau Sian Mung (Zozang) PJ mahkahmah ah kibuai pih\n16. Thang Lian Mung (Phunom) Balai Mutiara pan suakta\n17. Nang Lam Sang (Phunom) PJ Mahkahmah ah kibuaipih laitak\n18. Ngaih Ruth (Sawbua) Pengkalan Chepa, Kelantan thongah kimuh pih thei\n19. Thang Hau Sen (Kapteel) Machang Kalentan thong ah kimuh pih thei.\n20. Do Lam Mang IPD Dawanggi ah kikan sak\n1. Mang Khan Muan (Dimzang) RM50\nPrevious: US kumpi in Immigrant Visa akhaktan tawh kisai theihhuai pawlkhat\nNext: 2020 Party, Candidates leh Nepotism


url: =ZAM Thupuak :: 15 Dec 19 (Zomi tebek gambel ihi hiam?) :: ZOMI DAILY\nposted on 15 December 2019 at 2:11 pm Lomkholna: Malaysia, News, Refugee, ZAM, Zomi\nZomi te bek gambel i hi hiam?\nHilo hi. Kim thak tawh EU ah a thak khawm pen Romania gam ahi hi. Mihing tul 200 (200Lakhs, 20 Millions) pha a, tulza 20 (20 lakhs, 2 millions) gamdang ah nasem in om khia uh hi. Amau pen gambel hilo in, sum zong hi uh a, agamsung vuah sum zonna ding omlo ahih manin Spain, etc ah mi inteeng, mi inzut, mi naukem, mi huan cing leh lambawl, lamto, insa cih bangin a sem khia uh hi. A innkuanpih te uh, a zi a ta uh inn ah nusia uh a, sum khak uh hi. Kumkhat in Romania mite in innlam ah a sum khak uh 2 billions pha kici hi. Na thei lai diam kumlui in Phillipines mite in 1 billion khak uh hi cih i gen zo hi.\nRomania ah nasem thei khempeuh gamdangah khualzin mang, khua ah pitek putek leh naupang nasem theilo teng nusia uh a, a tek a huai cihtak mah na sisi in, khua sunga teng ding om nawnlo, khua muih cih khawng om hih tuak hi.\nNaupang gamdang a sum thalawh a om nu leh pa aneite pen sanginn ah zong a kilawm zaw in kizem in, sangsia te sangin zong kizem hoih zaw uh, sum hauzaw uh ahih main a siate uh zong zahtaklo phial uh hi ci hi. Tua bang a nikten puansilh hoih a neizolo, a nu leh pa a zinkhia zolo te in eng mahmah a, a nei leh a neilo kikal guam thukpi om hi ci uh hi.\nPhillipino te leitung bup ah om cih i thei a, Japanese te leitung bup ah ki thehthang uh a, Chinese te leitung bup ah om in, a diak in Africa ah tam mahmah uh a, India mite zong gam tampi ah om hi. Gam zawng leh haksa bek zinkhia i sak leh US leh Australia, UK, Germany cih khawng pan zong mi na zinkhia uh a, amau gamlo ah mi na pempem uh hi. Leitung pen nuamsakna lamlam ah a kiteng kawikawi na hi mawk hi. Judah mite leitungah kithehthanglua ahih manin Isreal gam ah ciah kik ding kihong a, mi tampi ciah kik ta hi. (Judah mi ahi khin duam thei kei hang)\nTua manin tu laitak a Zomite gambeel, gamdang zin sum leh pai zong a zinkhia cih pen a pan masa i hi kei a, a nunung i hi kei a, minam khangto masasa kalsuan dan hi. UK te in India leh Burma hong zinsuk uh a, hong uk in, sum bawlna lianpi hong nei uh a, a gam huahna tampi a nek zawh ciang a ciah uh hi. Kumpi nu lukhu tunga suangmanpha zong India pan a puak hi kici hi.\nZomi te a zekai kei a, a masa pen zong hilo hi. India ah Chinese te a tam dan, Restaurant bawl a tam dan. A tamzaw in Chinese restaurant ahih leh a lim dig sa in neksawm teitei cih khawng zong om hi.\nTu laitaka i zin khiat, leitung tuancil dinga i kalsuanna pen i hai man hilo a, i pilma hi zaw hi. I hamsat man (thukhat ah ahih tei hang) i khantoh man hi. I khuamuh man, i mitkeuh man hi. Tua manin a ut ut, ahi theithei hanciam ding hi a, ahi zongin gamdang a om meltheih nei leh neilo kikhaihna lah a innlam naupangte puansilh kibanglo hang kideidan na om ding ahih leh bel kitona khanna dan zong i ngaihsut hong kisam ding hi mawk hang.\nAhi zongin, ahi zongin cih khat om hi. Judah mite amau gam pan gam khempeuh ah a kitheh thang hangin amau pau, mau ngeina leh a laiuh na mangsak lo uh hi. Mizogam pan Isreal pai ding te zong Hebrew kisinsak ngekngek uh a, Judah ngeina kihilh uh hi. Chinese te in a pau uh mangsaklo uh a, India te in zong a pau uh na kem uh hi. Zomite zong tua i maban ah hong kilui hi. Tua ah zong gualzawhna i ngah diam? Eima tung ciat ah kinga hi. I nunglam ah kumpi in hong gak kei, i khua leh tui in hong lencip thei kei, i pi i pu in hong pattah tawngtung thei kei, ei mah ciat kep dingin i mawhpuakna hi.\nUS in kumthak a dawn nunung hangin a zekai ahih loh mah bangin Zomi te in leitung pilna laisim leh siamna sinte i nunung hangin zekai loin ahun i lapin tu hun a mite pilna leh theihna ciang i thei veve a, zekai lo in a hun i lapin tu hun a mite pilna leh theihna i thei veve a, zekai lo hi. Mi theihzah thei theilo in, mi siambang siam thei kei leng a zekai hi dinga, a nunung hilo ding hi. Hong kisinsak bangbang midang siam khawm, ei mai ah minam pil masa te tawh siam khawm thei khawm pil khawm toto ihih manin i nunung hang zekailo hi hang.\nAfrica pan Spain ah lutsawm (Agukin) tembaw tuahsia kumlui in i za a, France Footballer tam zaw Africa pan a pem hi i ci thei a, England Footballer pawl khat zong ei mah banga zinkhia, a tamsuakte hi a, leitunga steel industry lian pen nei mittal zong India pan London ah pem khat hi lel hi. Tua manin Zomi te adingin i tenna ding, i khanna ding, i nuntakna ding, nek leh zonna ding ciangtan omlo a, i gam lian mahmah hi. Leitung khempeuh hong kipa a, Joshua kianga kigen mah bangin “I sikna ciangciang I gam hi a, I teena ciangciang I khua hi lel hi.” Zomi aw, kalsuan suan lel in. Zomi Move on .. Dr. Hau Za Cin in Zomi Daily ah gelhna sung pan kila kik hi.\nOPTION 1 TEEL IN CARD TETTAN TUU NAILO TE :\nZSM KUM CIN KHAWMPI AH SAPNA :ZSM kum (10) cin khawmpi 16 December 2019 (Monday) ni-in ZAM hall ah kinei ding ahih manin Pawlpi siate, Khuamakai te leh mimal a kua maciat nong kihel na ding un zahtakna lianpi tawh kong sam uh hi.\nAni : 16 December 2019 (Monday)\nAnkuang um hun : 11:00AM- 12:00Noon\nAhun : 12:00-3:00PM\nUNHCR zum ah mithak san na a lunggulh te in online pan in appointment kigen thei hi. Hih pen ei mimal tek in I om na mun pan in lak theih ding in hong ngelsak uh hi a, ahi zongin ei leh ei lak ding lem a salo te in I kipawlna zum te ah pai in huh kigen thei hi.\nHih online pan appointment lakna ei leh ei a la nuam te in ;Refugee-Malaysia.org ci-in Google ah at leng hong suak pah ding hi.\nZOMI CUP OM DING :\nKumsim I neih ngei mah bangin Zomi Nam Ni muakna in I neih ZOMI CUP zong nasia tak mah in kibawl ding hi. Zomi Cup 2020 lutman pen team khat ciangin RM 1000 hidinga, Depo -sit RM 400 mah hiding hi. Champion a ngah te RM2500 + Cup + Medal, First Runner Up a ngah te RM1500 + Medal le Second Runner Up a ngah te RM1000 + Medal hiding hi. Kimawl ding ni pen January 24-28, 2020 (Sen kumthak sung) kikal sung hiding hi. Kimawl ding hun leh amun te a hun zui in hong kizasak toto lai ding hi. Hih Zomi Cup ah Khua Kipawlna min bek tawh ki lut thei ding a, pawlpi leh min dang tuamtuam tawh kilut thei lo ding hi.\n2019 ZSM LAIBU KINGAH TA HI :\nMalaysia zomi Genvai Kipawlna (ZSM) 2020 ading ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipihte a panpih, a dah akap hun ah a khitui anulsak na hi gige hi. Hih ZSM ah member na lutna in nang a ding a pia na hikei a, panpihna akisamte apanpihna hizaw hi. A kisam khat I panpih na in Pasian deihna zong ahi hi. 2019 sungin zong tu ciangciang Zomi pih te luang (28) bang lei ah I tuh theihna in nang leh kei I pankhopna ahih bang mahin mailam ah zong mapang khawm lai dingin zong kong zawn phapha uhhi.\nA diakdiak in Immigration te leh CID te uniform silh loin vakvak uh a, tua tungtawn in pawl khat in sum zon na in hong nei beh lai uh a, hong pang kawikawi in tampi pi tawh hong kitan sak uh hi. I vak suk vaktoh na ah kiim leh pam zong hoih takin I et theih ding hong thupi mah mah hi. I omna veng kim veng pam ah zong gam tat zia om zia te hoih tak kidawm ciat ni. Mite mitdong ding leh midangte a nawngkaisak lo dingin kidawm ciat ni. Kimat kihen bek hiloin migilo zong tam ahih manin I kim I pam om zia hoihtak tel pha in gamta ciat ni. Na sepna ah thunei te in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi ka hihi. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Malaysia om Zomipih a kuamaciat I omna gam huihnun zia tawh kizui in kidawm ciatni cih hong zasak phapha ung. A zenzen in kimat kihenna khat natuak leh ZAM zum ah hong zasak pah in. Nang ading in a ready sa in om den uh hi.\nDAHPIH NA PULAKNA :\nI sanggam Tg .Dal Sian Khai in 8/12/2019 sun 12 kiim pawl in hong nusia hi. A nasepna Selayang pan in ngap lo in na sep khawl aa PJ a om a sanggamnu kiang 08/ 12/2019 (Sunday) ni zingsang tung in ciah phei aa inn a tungzawh nai 3 kiim pawl ciang in hong nusia a hi hi.\nI sanggam pa luanghawm pen tanau te lunggulhna tawh kizui in Kawlgam kipuak ding hi. Malaysia ah amah tawh hun tawpna zat khopna pen 13 December 2019 (Friday) nitak nai 2 in Kajang Zato misi buk ah hun bawlna kinei ding hi. A dah a kap te tawh kibang in ZAM/ZSM pan in zong dahpih na I pulak khia hi.\n1. Dong Ngo Pum (Vangteh) Hospital Thoneh ah kibuai pih\n2. Hau Pum Thang (Tedim) ACTS ah kibuai pih\n3. Khup Suan Lian (MalSuangzang) IPR leh ACTS ah kibuai pih\nZATO LAM TAWH KISAI :\n1. Khai Sian Tung (Laaitui) Camp pan kawlgam lam zuan thei ta\n2. Thang Lem Muan (Ngalbual) Sungai Buloh thongah kimuh pih thei\n3. Khup Suan Piang (Ngalbual) Sungai Buloh thong ah kimuh pih thei\n4. Zam Ngaih Sang (Ngalbual) Sungai Buloh thong ah kimuh pih thei\n5. Thang Ngaih Sang (Tuimui) UN laidal tawh Kajang IPD pan hong suakta thei.\nKIMAT KIHEN NA TUAK LEH :\nZomite kimat kihen natuak zenzen uh leh hih phone no. te ah na hopih pah in. Nang adingin atawn tungin kigingsain om den uh hi.\n1. Zam Lam Thang (Saipimual) RM20 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi bangin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Piteeknu angimna tangtungta… Mipi angei a ngei…\nNext: US Zomi te ngaihsutding Democrat Party leh Republic Party ~ Khup Khan Thang


url: =Sum beilo Malaysia paite tauna aw :: ZOMI DAILY\nposted on 31 March 2015 at 12:37 pm Lomkholna: Malaysia, News, Zomi, ZYA\nKawlpi panin sum beilo Malaysia na painop leh ci a Puaisate khem athuak Zomi te tauna aw a nuai-a bangin i kitheisak hi. Kawlpi leh Tedim kikal zong sum bei loin kipai thei lo kimlai, sum bei lo a Malaysia pai thei ding cih pen Zomite in upding hilo hi. Malaysia gam Camaron High Land panin Malaysia Zomi Kipawlna ZAM tawh a ki honate uh leh a kitankhiate tungpan in kithei ahih manin Zomi khempeuh in theih ding lunggulhna tawh kong suah ahi hi.\nHello… Hello, a kiza na! Hehpihna tawh kei Zomi hing, tu laitak Camaron High Land a kicihna Malaysia gamsung hong tung ing in, nong hehpihnatak tawh Malaysia sum RM. 4000/- tawh hong tan un, nong tat kei uh leh Thailand gamgi lamah hong zuak ding, tuipi tungah ngasa mante tungah hong zuak dinguh ci hi.\nSau kiho theilo ding ci-in sau kiho leng hong suigawp un, nikhatkhat an hong pia loin, hong pia sunsun le uh zong buh tawmcik, zasan thaklualai hi. Genthei lua ung, hong tan mengmeng un.\nKawlpi pan sum beilo sumpiak kullo ci-in Malaysia hong tung Zomite kihona aw hizen hi. Hello… Hello.. Hehpihna tawh ei mite sum hong kidongun la hong tanmai vevua, hong thei dektak ei.. tua zah cini, hih phone tawh nong hopih leh Puaisate’n na lenincin tua panin kei vai no kihothei nuteh.\nHih thute pen a thuakte hong pusuakkhiate, sum tawh kitan zote, gam sung pan hong taisim zote tung panin amau tawh interview na ahi hi. Zomite kigensawn ciat ni ei. Deih sakna tawh i kitheihsakna hi.\nZomi u le nau a kuama peuh aw, sum Ks. 40000/- 50000/- khat ngah nadingin i mipihte zolin Malaysia i paisak a, Camaron High Land tuikulhah a tunga bangin cih nading theilo lamet bei-in thumin, tau uh ahih manin hih bang na sem i khua i tui i pawlpi ah a om leh khamciat ding hihang. Khua, Pawlpi leh min ki thei khinsa zong oma a, a kipulak nuam nailo hizaw hi. Ih khawl kei leh zumhuai mahmah kha ding hihang cih deihsakna tawh i kitheisak nuam hi.\nPrevious: ZYA Weekly News :: 27 March 2015\nNext: Tulaai Leitung Thuthang Tuamtuam Updates March 31, 2015\nMite Nuntakna Kilamdangsak Thei Teh ~ Hau Za Cin